**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Απριλίου 2021, ημέρα Πέμπτη και ώρα 16.20΄, στην Αίθουσα **Συνεδριάσεων της Ολομέλειας της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Εργασίας και Κοινωνικών Υποθέσεων, Ναυτιλίας και Νησιωτικής Πολιτικής, Υποδομών και Μεταφορών, ρυθμίσεις για τη μεταφορά στον Οργανισμό Βιομηχανικής Ιδιοκτησίας των αρμοδιοτήτων για τα εμπορικά σήματα και άλλες διατάξεις για την ενίσχυση της ανάπτυξης».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης, ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φωτίου Θεανώ, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κατσώτης Χρήστος, Λαμπρούλης Γεώργιος, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων σχετικά με την «απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Εργασίας και Κοινωνικών Υποθέσεων, Ναυτιλίας και Νησιωτικής Πολιτικής, Υποδομών και Μεταφορών, καθώς και τις ρυθμίσεις για τη μεταφορά στον Οργανισμό Βιομηχανικής Ιδιοκτησίας των αρμοδιοτήτων για τα εμπορικά σήματα και άλλες διατάξεις για την ενίσχυση της ανάπτυξης».

Κυρίες και κύριοι συνάδελφοι, να ξεκινήσω με τα διαδικαστικά. Σήμερα, θα έχουμε την πρώτη συνεδρίαση, επί της αρχής. Η πρότασή μας είναι να καλέσουμε τους φορείς την Τρίτη, 13/4, στις 10.00΄. Στη συνέχεια, την Τρίτη, στη 13.00΄, να έχουμε τη συζήτηση, επί των άρθρων και να κάνουμε τη β΄ ανάγνωση την Τετάρτη, 14/4, στις 10.00΄, ούτως ώστε να έχει τη δυνατότητα η Διάσκεψη των Προέδρων να το φέρει στην Ολομέλεια από Πέμπτη και μετά. Αυτό που λέω, δηλαδή, είναι να μην έχουμε συνεδριάσεις, ούτε αύριο Παρασκευή, ούτε τη Δευτέρα, αλλά να επισπεύσουμε τις υπόλοιπες συνεδριάσεις την Τρίτη και την Τετάρτη. Νομίζω, ότι είμαστε σύμφωνοι σε αυτό.

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θέλω να πω, ότι, ήδη, κάποιοι έχουν δώσει σημειώματα-προτάσεις για τους φορείς που πρέπει να καλέσουμε. Θα ζητήσω αυτό να γίνει από όλα τα Κόμματα, κατά τη διάρκεια των δύο πρώτων ομιλητών. Να παρακαλέσω, επίσης, να καλέσουμε, όσους πρέπει, και όχι όσους θα θέλαμε, γενικά και αόριστα, γιατί κάθε φορά που υπερβαίνουμε τον αριθμό, βλέπετε ότι δεν μπορούμε να «μαζέψουμε» τη συζήτηση.

Θα έλεγα, λοιπόν, να επικεντρωθούμε σε φορείς που χρειάζεται να έρθουν και σε τέτοιον αριθμό, ώστε να έχουν τη δυνατότητα αυτοί που θα έρθουν, να μιλήσουν και να ακουστούν. Οι υπόλοιποι, που μπορεί να είναι πολλοί, θα έχουν τη δυνατότητα να μας στείλουν υπομνήματα, τα οποία εμείς με τη σειρά μας θα διακινήσουμε, είτε προς το Υπουργείο ή τα Υπουργεία, γιατί εμπλέκονται αρκετά Υπουργεία, είτε, σίγουρα, προς τους συναδέλφους. Άρα, οι απόψεις τους μπορούν να φτάσουν με τον έναν ή άλλον τρόπο.

 Μετά από αυτές τις διευκρινίσεις, εάν δεν υπάρχει κάποια παρατήρηση ή ένσταση από κάποιον συνάδελφο, να ξεκινήσουμε με τις ομιλίες.

Δεν υπάρχει κάποια ένσταση, οπότε αρχίζουμε με τον Εισηγητή της Πλειοψηφίας. Κύριε Βολουδάκη έχετε τον λόγο.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Η απλούστευση του πλαισίου άσκησης των οικονομικών δραστηριοτήτων είναι μία από τις προϋποθέσεις για την προσέλκυση επενδύσεων. Η διαδικασία της απλούστευσης των διαδικασιών αδειοδότησης επιχειρήθηκε με καινοτόμο τρόπο το 2014 από την προηγούμενη Κυβέρνηση της Νέας Δημοκρατίας. Τότε, για πρώτη φορά, θεσμοθετήθηκε η έναρξη δραστηριότητας για κάποιες κατηγορίες οικονομικών δραστηριοτήτων, με την απλή αναγγελία, δηλαδή, με μία υπεύθυνη δήλωση προς την αρμόδια αρχή. Με την αλλαγή της Κυβέρνησης το 2015, η μεταρρύθμιση αυτή «πάγωσε».

 Το ζήτημα της απλούστευσης των διαδικασιών αδειοδότησης εντάχθηκε, όμως, στις μνημονιακές υποχρεώσεις και έτσι επανήλθε με τον ν.4442/2016, έναν νόμο που βασίστηκε, σε μεγάλο βαθμό, στη σχετική τεχνογνωσία και στις συστάσεις της Παγκόσμιας Τράπεζας. Πιστεύω, ότι συνάδελφοι από πολλές παρατάξεις θα συμφωνήσουν, ότι αυτά ήταν από τις θετικές πτυχές της περιόδου των μνημονίων. Καταφέραμε εκείνη την περίοδο και εντάξαμε στην έννομη τάξη μας διάφορες ρυθμίσεις που αποτελούσαν βέλτιστες πρακτικές, διεθνώς, αναγνωρισμένες.

Το υπό συζήτηση σχέδιο νόμου έρχεται να συμπληρώσει τον ν.4442/2016, εντάσσοντας σε καθεστώς απλής γνωστοποίησης μία σειρά από οικονομικές δραστηριότητες, αλλά και απλουστεύοντας τις διαδικασίες για μία σειρά από άλλες, για τις οποίες, για λόγους διασφάλισης του δημοσίου συμφέροντος, πρέπει να υπάρχει έγκριση από την αρμόδια αρχή, πριν από την έναρξη λειτουργίας τους. Δεν μπορούν, δηλαδή, να ενταχθούν στο καθεστώς της απλής γνωστοποίησης.

Υπό το καθεστώς της απλής γνωστοποίησης, οι επιχειρήσεις και οι επαγγελματίες, απλώς, ενημερώνουν τις αρμόδιες Αρχές, ότι ξεκινούν τη δραστηριότητά τους και απαλλάσσονται από τη διαδικασία υποβολής αιτήσεων προς έγκριση στην αρμόδια για την αδειοδότηση αρχή, όπως γινόταν στο παρελθόν.Η διαδικασία αυτή, ως γνωστόν, ήταν, ιδιαίτερα, χρονοβόρα στις περισσότερες περιπτώσεις και δεν ήταν σπάνια τα φαινόμενα διαφθοράς για την επίσπευση των αδειοδοτήσεων.

Οι σχετικές διατάξεις του σχεδίου νόμου, εφόσον ψηφιστούν, θα λειτουργήσουν κατά τρόπο πιο άμεσο και γρήγορο από τις αντίστοιχες του ν.4442/2016, βελτιώνοντας το πλαίσιο άσκησης των οικονομικών δραστηριοτήτων.

Η γνωστοποίηση υποβάλλεται, αποκλειστικά, μέσω του ολοκληρωμένου πληροφοριακού συστήματος άσκησης δραστηριοτήτων και ελέγχων του άρθρου 14. Μέχρι την ενεργοποίηση του ολοκληρωμένου πληροφοριακού συστήματος (ΟΠΣ), κατά το μέρος που αφορά στη γνωστοποίηση των δραστηριοτήτων που θα υποβάλλονται σε αυτό οι σχετικές αιτήσεις, η γνωστοποίηση κατατίθεται σε έντυπη ή σε ηλεκτρονική μορφή, είτε απευθείας στην αρμόδια αρχή, είτε σε οποιοδήποτε ΚΕΠ, που λειτουργεί ως ενιαίο κέντρο εξυπηρέτησης.

Πριν από την υποβολή της γνωστοποίησης, ο φορέας της δραστηριότητας υποχρεούται να έχει συγκεντρώσει τα απαιτούμενα δικαιολογητικά, τα οποία δεν συνυποβάλλει με τη γνωστοποίηση, αλλά τα τηρεί, μαζί με το αποδεικτικό υποβολής της γνωστοποίησης, στον χώρο άσκησης δραστηριότητάς του και τα καθιστά διαθέσιμα για κάθε έλεγχο. Σε περίπτωση που δεν το κάνει, υφίσταται τις κυρώσεις που, κατά περίπτωση, προβλέπονται. Τα απαραίτητα δικαιολογητικά και οι προϋποθέσεις προβλέπονται σε υπουργικές και κοινές υπουργικές αποφάσεις που προσδιορίζονται και εκδίδονται κατ’ εξουσιοδότηση του νόμου αυτού.

Με το σχέδιο νόμου σε καθεστώς γνωστοποίησης, σε αυτό, δηλαδή, της γρήγορης έναρξης, εντάσσονται οι παρακάτω δραστηριότητες. Οι Σχολές της Ναυαγοσωστικής Εκπαίδευσης, οι Σχολές Επαγγελματικής Κατάρτισης Μεταφορέων, οι Σχολές επαγγελματικής Κατάρτισης Οδηγών Οχημάτων Μεταφοράς Επικινδύνων Εμπορευμάτων, τα συνεργεία αυτοκινήτων, μοτοσικλετών και μοτοποδηλάτων, οι χώροι στάθμευσης αυτοκινήτων, μοτοσικλετών και μοτοποδηλάτων, τα πλυντήρια και λιπαντήρια οχημάτων, οι σταθμοί των υπεραστικών λεωφορείων, οι χώροι στάθμευσης βαρέων οχημάτων. Πρόκειται, δηλαδή, για χιλιάδες επιχειρήσεις, κατά κανόνα, μικρομεσαίες.

Σε καθεστώς έγκρισης υπάγονται οι παρακάτω δραστηριότητες. Οι ψυχαγωγικές δραστηριότητες, όπως τα λούνα παρκ, τα τσίρκο και τα παγοδρόμια. Εδώ, προφανώς, χρειάζεται έγκριση για λόγους ασφάλειας. Τα Κέντρα Ημερήσιας Φροντίδας Ηλικιωμένων, επίσης, είναι σαφές, τα Κέντρα Διημέρευσης Ημερήσιας Φροντίδας για ΑμεΑ και η εκμίσθωση θαλάσσιων μέσων αναψυχής. Υποθέτω ότι δεν χρειάζεται να εξηγήσει κανείς, γιατί αυτές οι κατηγορίες δεν μπορούν να μπουν στη διαδικασία της απλής γνωστοποίησης.

Πρέπει να σημειωθεί, ότι η απλοποίηση άσκησης των οικονομικών δραστηριοτήτων του σχεδίου νόμου και η ψηφιοποίησή τους ευθυγραμμίζονται με το Εθνικό Πρόγραμμα Απλούστευσης Διαδικασιών του άρθρου 45 του ν.4645/2019. Σε αυτό το Εθνικό Πρόγραμμα, για πρώτη φορά, συντάσσεται μία συνεκτική κεντρική δημόσια πολιτική για την απλούστευση των διαδικασιών. Είναι μία πολιτική, η οποία συλλειτουργεί με ότι έχει γίνει στην ψηφιακή διακυβέρνηση, της οποίας δείγματα γραφής έχουν, ήδη, δει οι πολίτες. Δεν είναι τυχαίο, ότι θα λειτουργήσει και το Notify Business, μία, ακόμη, ηλεκτρονική πλατφόρμα, από αυτές που τον τελευταίο ενάμιση χρόνο έχει δει η κοινωνία μας να αλλάζουν τη ζωή της.

Tο Β΄ Μέρος του νομοσχεδίου έχει ορισμένες ειδικότερες ρυθμίσεις για την αναπτυξιακή δραστηριότητα. Πέραν της απλούστευσης των διαδικασιών ίδρυσης των επιχειρήσεων, ρυθμίζονται με αυτές τις διατάξεις μία σειρά από ειδικότερα ζητήματα της λειτουργίας της αγοράς.

Ειδικότερα, θα αναφερθώ στα σημαντικότερα, όπως αριθμούνται. Επιλέγεται το ενιαίο πλαίσιο άσκησης των δραστηριοτήτων που προβλέπει ο ν.4442/2016 και για κάποιες δραστηριότητες που λειτουργούν εντός εγκαταστάσεων ειδικής τουριστικής υποδομής. Δραστηριότητες, δηλαδή, όπως καταστήματα υγειονομικού ενδιαφέροντος, θέατρα, ψυχαγωγικές δραστηριότητες, πισίνες, κολυμβητικές δεξαμενές κ.λπ.., οι οποίες υπάγονται και αυτές στη διαδικασία της γνωστοποίησης.

Ρυθμίζονται, επίσης, θέματα αδειοδότησης μεταποιητικών δραστηριοτήτων και δραστηριοτήτων εφοδιαστικής «αλυσίδας», ενώ επιλύονται εκκρεμότητες, σχετικά με την ανάπτυξη και λειτουργία των οργανωμένων υποδοχέων μεταποιητικών και επιχειρηματικών δραστηριοτήτων.

Ένα σημαντικό κεφάλαιο του νόμου είναι μέρος του Γ΄ Κεφαλαίου, και τα άρθρα 32 έως 48, στα οποία ρυθμίζεται με νέο τρόπο το ζήτημα της διαχείρισης των εμπορικών σημάτων, τα οποία μεταφέρονται, ως αρμοδιότητα, από τη Γενική Γραμματεία Εμπορίου στον Οργανισμό Βιομηχανικής Ιδιοκτησίας. Με αυτή τη ρύθμιση, η διαχείριση των σχετικών ζητημάτων με τα εμπορικά σήματα, περνά σε ένα Νομικό Πρόσωπο Ιδιωτικού Δικαίου του Δημοσίου, όπως είναι ο ΟΒΙ, το οποίο χειρίζεται, πλέον, όλα τα συναφή, με τα δικαιώματα βιομηχανικής ιδιοκτησίας, θέματα και το οποίο ως Νομικό Πρόσωπο Ιδιωτικού Δικαίου έχει μεγαλύτερη ευελιξία, ώστε να ανταποκρίνεται στις ανάγκες της διαχείρισης των εμπορικών σημάτων, χωρίς τις καθυστερήσεις στη διεκπεραίωση που παρατηρούνται σήμερα. Πρέπει να σημειωθεί, ότι αυτό γίνεται στο μεγαλύτερο μέρος της Ευρώπης και του σύγχρονου κόσμου γενικά. Στο Δ΄ Κεφάλαιο, με τα άρθρα 49 έως και 54, τροποποιούνται και συμπληρώνονται άρθρα του ν.4635/2019 που αφορούν στο ΓΕΜΗ. Αυτό που πρέπει να σημειώσουμε, ως τη σημαντικότερη αλλαγή που φέρνει αυτός ο νόμος, είναι ότι, πλέον, στο ΓΕΜΗ καταχωρούνται και τα φυσικά πρόσωπα που ασκούν οικονομική δραστηριότητα. Η καταχώρηση γίνεται ατελώς και, προφανώς, χωρίς υποχρεώσεις δημοσιότητας οικονομικών στοιχείων για τα φυσικά πρόσωπα.

Με τη ρύθμιση αυτή δημιουργείται, για πρώτη φορά, στην Πατρίδα μας, ένα συνολικό μητρώο των ασκούντων οικονομική δραστηριότητα. Αυτό, σε συνδυασμό με τη διασύνδεση των βάσεων των δεδομένων και με το taxis, δίνει προφανή πλεονεκτήματα στην αποτελεσματικότερη διαχείριση και όχι στη γραφειοκρατική διαχείριση όλων των δεδομένων που χρειάζονται για την άσκηση πολιτικής από πλευράς της Διοίκησης, αλλά και για τη διεκπεραίωση των αναγκών τους από την πλευρά των επιχειρήσεων.

Από τις λοιπές επιμέρους διατάξεις, αξίζει ιδιαίτερη αναφορά στο άρθρο 59. Όλοι έχουμε ακούσει για τις καθυστερήσεις στις αξιολογήσεις του αναπτυξιακού νόμου και γενικά στις διαδικασίες του αναπτυξιακού νόμου. Με αυτό το άρθρο, αντιμετωπίζεται το πρόβλημα της καθυστέρησης που αποτελεί «τροχοπέδη» στην ενίσχυση των επιχειρήσεων και, ιδίως, των μικρομεσαίων.

Ένας από τους λόγους καθυστέρησης στη διεκπεραίωση των διαδικασιών του αναπτυξιακού νόμου, είναι ο ισχύον σήμερα τρόπος υπολογισμού των ανώτατων ορίων των αμοιβών που λαμβάνουν τα μέλη των οργάνων που συμμετέχουν στις διαδικασίες αξιολόγησης, στις διαδικασίες, επίσης, ελέγχου και παρακολούθησης των επενδυτικών σχεδίων. Ο περιορισμός αυτός επιβάλλει, εκ των πραγμάτων, ένα όριο στον αριθμό των αξιολογούμενων επενδυτικών σχεδίων. Με τη ρύθμιση που έρχεται, τα στελέχη των υπηρεσιών που ασχολούνται με τη δουλειά αυτή, μπορούν να έχουν ένα πρόσθετο κίνητρο, να διεκπεραιώσουν γρήγορα τις αξιολογήσεις και άλλες διαδικασίες, στα πλαίσια του αναπτυξιακού νόμου, ώστε να διοχετεύονται ταχύτερα οι πόροι προς την αγορά που είναι τόσο σημαντική για τη λειτουργία των επιχειρήσεων και για τη δημιουργία θέσεων εργασίας.

Κλείνοντας, συνολικά, είναι ένα νομοσχέδιο που φέρνει ορισμένες τροποποιήσεις, επί τα βελτίω, σε μία σειρά από ελλείψεις του συνολικού μας θεσμικού πλαισίου, γύρω από τα ζητήματα της αγοράς, το οποίο θα βοηθήσει στη δημιουργία των προϋποθέσεων, όπως έλεγα και στην αρχή, να προσελκύσουμε περισσότερες επενδύσεις, να δημιουργηθούν περισσότερες νέες θέσεις εργασίας, καθώς είναι αυτό που χρειάζεται η Πατρίδα μας περισσότερο από οτιδήποτε άλλο αυτή τη στιγμή.

Θα επανέλθω με λεπτομέρειες και στη συζήτηση, επί των άρθρων. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Σας ευχαριστώ κύριε Πρόεδρε. Κύριε Υπουργέ, πριν υπεισέλθω στον σχολιασμό του υπό συζήτηση νομοσχεδίου, δεν θα μπορούσα να μην σχολιάσω μία, άκρως, θετική εξέλιξη και να μην «χαιρετίσω» την πρώτη συγνώμη που ακούστηκε, δημοσίως, για την αντιπολιτευτική στάση της Νέας Δημοκρατίας, κατά τη διάρκεια της συζήτησης της Συμφωνίας των Πρεσπών, από τον Υπουργό Ανάπτυξης, τον κ. Γεωργιάδη. Οπότε, αναμένουμε το επόμενο χρονικό διάστημα και τους 157 υπόλοιπους Βουλευτές της Νέας Δημοκρατίας να «περπατήσουν» στον «δρόμο» που χάραξε ο κ. Γεωργιάδης.

Σε ότι αφορά στα του νομοσχεδίου, ένα μεγάλο μέρος του αποτελεί συνέχεια της μεταρρυθμιστικής διαδικασίας για την απλοποίηση του επιχειρηματικού περιβάλλοντος που ξεκίνησε η Κυβέρνηση του ΣΥΡΙΖΑ, τον Οκτώβριο του 2015 και που αποτέλεσε μία ολοκληρωμένη προσέγγιση εκσυγχρονισμού του πλαισίου της αδειοδοτικής διαδικασίας για το σύνολο των οικονομικών δραστηριοτήτων. Στόχος μας, που επετεύχθη τότε, ήταν η διαμόρφωση ενός σαφούς πλαισίου με «καθαρούς» στόχους και με ενεργή εμπλοκή της Δημόσιας Διοίκησης και η οργάνωση της αδειοδοτικής διαδικασίας με επιστημονικούς όρους και συγκεκριμένα χρονοδιαγράμματα. Έτσι καταρτίστηκε ο «οδικός χάρτης» υλοποίησής του σε βάθος τριετίας και μέχρι το τέλος του 2018 είχε εξεταστεί και απλουστευτεί το μεγαλύτερο τμήμα των οικονομικών δραστηριοτήτων της οικονομίας, που ανερχόταν σε ποσοστό, άνω του 85%.

Η φιλοσοφία της μεταρρύθμισης, την οποία ακολουθεί ορθώς το υπό συζήτηση σχέδιο νόμου, εδραζόταν στην αλλαγή μοντέλου και στην μετατόπιση από τον, εκ των προτέρων, έλεγχο, στην, κατ’ αρχήν, ελεύθερη άσκηση δραστηριότητας και τον, εκ των υστέρων, έλεγχο, στη βάση εκτίμησης της επικινδυνότητας κάθε δραστηριότητας με την αξιοποίηση νέων διοικητικών «εργαλείων», κυρίως, αυτό της γνωστοποίησης που αφορά σε αδειοδότηση, χωρίς διοικητική πράξη με έλεγχο, εκ των υστέρων.

Η μεταρρύθμιση, επίσης, συμπεριλάμβανε τη χρήση συστημάτων πληροφορικής, την απλούστευση των απαιτούμενων δικαιολογητικών και, σε πολλές περιπτώσεις, την κατάργηση κάποιων εξ αυτών, περιορίζοντας, σημαντικά, την αυξημένη γραφειοκρατία. Στο πλαίσιο αυτό, προχωρήσαμε στην ψήφιση του εμβληματικού νόμου 4442/2016, με την πρόβλεψη της σταδιακής υπαγωγής και άλλων οικονομικών δραστηριοτήτων σε βάθος χρόνου.

Ο πρώτος κύκλος της μεταρρύθμισης ολοκληρώθηκε με την έκδοση των απαιτούμενων εφαρμοστικών υπουργικών αποφάσεων, ενώ οι δραστηριότητες που επελέγησαν, αντιστοιχούσαν, σχεδόν, στο 50% της οικονομίας, σε όρους ακαθάριστης προστιθέμενης αξίας, καθώς υπήχθησαν οι κλάδοι της βιομηχανίας τροφίμων και ποτών, τα καταστήματα υγειονομικού ενδιαφέροντος και μέρος του κλάδου του τουρισμού, όπως τουριστικά καταλύματα κ.α..

Στον δεύτερο κύκλο, που ολοκληρώθηκε τον Ιανουάριο του 2018, υπήχθησαν οι κλάδοι των εξορυκτικών δραστηριοτήτων, περιβαλλοντικών υποδομών, μεταποιητικών δραστηριοτήτων και ειδικά θέματα αυτών και ο κλάδος της εφοδιαστικής «αλυσίδας», όπως τα κέντρα αποθήκευσης και διανομής. Επίσης, υπήρξε σημαντική απλούστευση ως προς τις διαδικασίες χωροθέτησης και εγκατάστασης των δραστηριοτήτων.

Στον επόμενο τρίτο κύκλο, εξετάστηκαν οι τομείς του πρωτογενούς τομέα, κτηνοτροφικές μονάδες, μονάδες ιχθυοκαλλιέργειας και άλλες που, τελικά, ενσωματώθηκαν στον ν. 4442/2016, πριν από μερικούς μήνες, στο πλαίσιο του ν. 4711/2020.

Σήμερα, με το υπό συζήτηση σχέδιο νόμου, εντάσσονται στο εμβληματικό θεσμικό πλαίσιο για την αδειοδότηση των οικονομικών δραστηριοτήτων του ν.4442/2016, έστω και με καθυστέρηση, οι δραστηριότητες ψυχαγωγικού χαρακτήρα. Οι σχολές Ναυαγοσωστικής Εκπαίδευσης, οι δραστηριότητες εκμίσθωσης θαλάσσιων μέσων αναψυχής, οι Σχολές Επαγγελματικής Κατάρτισης Μεταφορέων, τα συνεργεία οχημάτων, η λειτουργία χώρων στάθμευσης αυτοκινήτων, η λειτουργία πλυντηρίων οχημάτων, η λειτουργία σταθμού υπεραστικών λεωφορείων, η λειτουργία χώρων στάθμευσης βαρέων οχημάτων και άλλες δραστηριότητες. Στην ίδια σωστή κατεύθυνση, κινούνται και οι, τεχνικού χαρακτήρα, ρυθμίσεις, σχετικά με την αδειοδότηση τουριστικών δραστηριοτήτων.

Στο Β΄ Μέρος και συγκεκριμένα στο Κεφάλαιο Β΄, δίνετε τη δυνατότητα σε όλες, ακόμη και τις πολύ υψηλού κινδύνου οικονομικές δραστηριότητες, καθώς δεν είναι μόνο όσες περιλαμβάνονται στην κυα της 11ης Φεβρουαρίου του 2016 και την Οδηγία Seveso, να υπάγονται στο καθεστώς της γνωστοποίησης, αρκεί αυτές να χωροθετούνται σε κάποιο βιομηχανικό πάρκο. Δηλαδή, να εκκινούν τη λειτουργία τους, χωρίς να γίνεται έλεγχος, ότι αυτές πληρούν τις προϋποθέσεις που ο νόμος ορίζει, αναφορικά με την προστασία του περιβάλλοντος, την υγεία και την ασφάλεια των εργαζομένων. Η προτεινόμενη διάταξη κρίνεται, άκρως, επικίνδυνη και δημιουργεί θέματα ασφάλειας για τη βιομηχανική συνύπαρξη επιχειρήσεων, αλλά και γενικότερα του ανθρωπογενούς περιβάλλοντος.

Με το άρθρο 32, καταργείτε τη συναίνεση του 55% των ιδιοκτητών γης για τη δημιουργία του Επιχειρηματικού Πάρκου Εξυγίανσης της περιοχής των Οινοφύτων. Κάνω ειδική μνεία στο συγκεκριμένο άρθρο, καθώς αντιλαμβάνεστε, κύριε Υπουργέ, ότι θα παίξει καθοριστικό ρόλο στην υλοποίηση και ανάπτυξη του Επιχειρηματικού Πάρκου Εξυγίανσης στην περιοχή των Οινοφύτων, την περιοχή, δηλαδή, με τη μεγαλύτερη άτυπη βιομηχανική συγκέντρωση της χώρας.

Η λειτουργία όλων αυτών των μονάδων επιβάρυνε, υπέρμετρα, το περιβάλλον, με αποτέλεσμα τη σοβαρή υποβάθμιση της περιοχής και τη μόλυνση του Ασωπού Ποταμού. Με τον ν. 4605/2019, κατά τη διακυβέρνηση ΣΥΡΙΖΑ, πετύχαμε την ολιστική αντιμετώπιση του προβλήματος της «άναρχης» βιομηχανικής δόμησης στην περιοχή των Οινοφύτων και με τη συνεργασία των Υπουργείων Οικονομίας και Ανάπτυξης, Περιβάλλοντος και Ενέργειας, της Περιφέρειας Στερεάς Ελλάδος, του Δήμου Τανάγρας, αλλά και των οικονομικών φορέων της περιοχής, διαμορφώθηκε, κατόπιν ευρείας διαβούλευσης, μία στρατηγική για την εξυγίανση και την οικονομική ανάπτυξη της περιοχής.

Άλλο ένα εμβληματικό έργο, λοιπόν, στο οποίο έγινε επιμελημένη και ουσιαστική δουλειά τα προηγούμενα χρόνια και δεν έχετε προχωρήσει, ως φαίνεται, καθόλου. Ελπίζουμε, έστω και μετά από δύο χρόνια απραξίας, να καταθέσετε τον φάκελο αίτησης ανάπτυξης επιχειρηματικού πάρκου στη Γενική Γραμματεία Βιομηχανίας.

Το θέμα, όμως, της διασφάλισης της έκτασης είναι μείζον στην ανάπτυξη ενός επιχειρηματικού πάρκου, γιατί δεσμεύεται η ιδιωτική γη και οι ιδιοκτήτες υποχρεούνται σε εισφορά, σε γη και σε χρήμα, για την πολεοδόμηση και ανάπτυξη του επιχειρηματικού πάρκου, προσδοκώντας σε οφέλη από τη μελλοντική υπεραξία που θα προκύψει, μετά την υλοποίησή του και την πώληση της γης ως βιομηχανικής.

Όμως, η έλλειψη της συναίνεσης των ιδιοκτητών, με βάση και τη μέχρι σήμερα εμπειρία, αποτελεί έναν σοβαρό λόγο καθυστέρησης της υλοποίησής του, γιατί έχει ως αποτέλεσμα τις συνεχείς προσφυγές κατά των αποφάσεων καθορισμού επιχειρηματικών πάρκων από ιδιοκτήτες γης.

Στο πλαίσιο αυτό, είναι, σχεδόν, βέβαιο, ότι μεγάλο μέρος των ιδιοκτητών γης, λόγω δέσμευσής της χωρίς συναίνεση, θα αποξενωθούν από ένα σημαντικό μέρος της περιουσίας τους, με αποτέλεσμα να δημιουργηθούν σοβαρά προβλήματα, ως προς την εξυγίανση της περιοχής, αφού είναι σίγουρο, ότι θα καταφύγουν κατά της απόφασης αυτής στα ελληνικά και ευρωπαϊκά δικαστήρια. Με άλλα λόγια, η συναίνεση που επετεύχθη το προηγούμενο διάστημα, δεν θα υπάρχει στην πιο κρίσιμη φάση του έργου.

Σε ότι αφορά στο θέμα της μεταφοράς των αρμοδιοτήτων για τα εμπορικά σήματα στον Οργανισμό Βιομηχανικής Ιδιοκτησίας, θα θέλαμε να γνωρίζουμε τα δεδομένα, βάσει των οποίων λαμβάνεται μία τόσο σοβαρή απόφαση. Για ποιους λόγους κρίνετε, ότι τα στελέχη της Γενικής Γραμματείας Εμπορίου δεν δύνανται να ανταποκριθούν στη συγκεκριμένη αποστολή;

Δεν διαθέτουν την τεχνογνωσία και την εμπειρία και τη διαθέτουν τα αντίστοιχα στελέχη του ΟΒΙ;

Είναι, επαρκώς, στελεχωμένος ο ΟΒΙ και δεν είναι η Γενική Γραμματεία; Από αυτή την επιλογή σας προκύπτουν και πολλά άλλα ερωτήματα που θα συζητήσουμε στις επόμενες συνεδριάσεις.

Στο Κεφάλαιο των λοιπών ρυθμίσεων, κύριε Υπουργέ, και συγκεκριμένα στο άρθρο 57, που αφορά στα σουπερμάρκετ, των οποίων ο ετήσιος κύκλος εργασιών ξεπερνά τα 90 εκατομμύρια ευρώ ετησίως, περιλαμβάνεται πρόβλεψη που αναφέρει, ότι η υποβολή ή μη υποβολή ανακριβούς δήλωσης επισύρει διοικητικό πρόστιμο, ύψους 1.000€ έως 100.000€, ανάλογα με τον κύκλο εργασίας της επιχείρησης και κατά περίπτωση, ενώ με απόφαση του Γενικού Γραμματέα Εμπορίου θα εξειδικεύεται το ύψος των προστίμων, αναλόγως της «βαρύτητας» της παράβασης.

Εδώ προκύπτουν σοβαρά ερωτήματα. Γιατί αφήνετε τέτοιο περιθώριο στον εκάστοτε Γενικό Γραμματέα να προσδιορίζει και να κρίνει τη «βαρύτητα» του κάθε παραπτώματος; Με ποια κριτήρια θα κρίνει ο Γενικός Γραμματέας, εάν θα επιβληθεί ένα πρόστιμο 1.000€ ή 100.000€; Για επιχειρήσεις, δηλαδή, που έχουν τζίρο πάνω από 90 εκατομμύρια ευρώ ετησίως, θα αποφασίζει ένας Γενικός Γραμματέας, ποιο πρόστιμο θα επιβληθεί, ενώ με άλλο νομοσχέδιο, το οποίο έχει διαρρεύσει και θα συζητηθεί το επόμενο χρονικό διάστημα, ένας αγρότης που πουλάει τα προϊόντα του στη λαϊκή αγορά και δεν θα κόψει τρεις αποδείξεις, ορίζεται ρητά στον νόμο, ότι θα δε θα μπορεί να ασκήσει το επάγγελμά του, τη δραστηριότητά του για πολλούς μήνες.

Τέλος, πολλά ερωτήματα προκύπτουν και για το άρθρο, σχετικά με τα αυτόματα μηχανήματα παράδοσης ταχυδρομικών αντικειμένων. Θα δίνεται η δυνατότητα στον πελάτη- πολίτη, να επιλέξει εάν θα θελήσει παράδοση στον χώρο ή στο μηχάνημα του post locker; Εάν ναι, η τιμολογιακή πολιτική των εταιρειών θα αλλάξει ή θα παραμείνει η ίδια; Η αποζημίωση των 5€ και 10€, ανά τετραγωνικό μέτρο που θα καταβάλουν οι εταιρείες πώς προέκυψε; Υπάρχει κάποια μελέτη επ’ αυτού ή έγινε αυθαίρετα; Πώς θα φυλάσσονται τα μηχανήματα και πώς θα διασφαλίζεται το απόρρητο της ταχυδρομικής αλληλογραφίας, δεδομένου ότι θα βρίσκονται σε κοινή θέα, σε δημόσιο χώρο και, ενδεχομένως, να υποστούν βανδαλισμό ή οποιαδήποτε πράξη;

Αυτά τα ερωτήματα προκύπτουν, καθώς και άλλα που θα συζητήσουμε στις επόμενες συνεδριάσεις. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχει ζητήσει τον λόγο ο Υπουργός Ανάπτυξης και Επενδύσεων, ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε. Στην πραγματικότητα, ζήτησα τον λόγο, επί προσωπικού.

Κύριε συνάδελφε, έχουμε ένα σοβαρό νομοσχέδιο που αλλάζει τη ζωή των πολιτών μας, επί τα βελτίω και είπατε και αρκετά καλά λόγια. Είναι αλήθεια και σας ευχαριστώ.

Είναι κρίμα, όμως, να χάσουμε τη συζήτησή μας σε ανόητους «πολιτικαντισμούς». Σε λίγο, το Γραφείο Τύπου μου θα ανεβάσει όλα τα βίντεο μου της περιόδου των Πρεσπών, όταν ήταν Κυβέρνηση ο ΣΥΡΙΖΑ και Πρωθυπουργός ο κ. Τσίπρας και αυτό το λέω για τον κ. Ζαχαριάδη. Τότε, σε αλλεπάλληλες συνεντεύξεις μου, έλεγα, ότι «δεν είναι προδότης ο κ. Τσίπρας». Μάλιστα, τότε, η «ΑΥΓΗ» -θα έχω και άρθρα της ΑΥΓΗΣ- επεσήμαινε, «πώς γίνεται να είναι τόσο μετριοπαθής ο Γεωργιάδης σε αυτό το θέμα».

Αυτό, λοιπόν, που είπα, χθες, δεν είναι ούτε καμία συγνώμη, ούτε καμία αλλαγή ως προς τη θέση μου για τις Πρέσπες. Είναι η επανάληψη μιας θέσης που είχα προσωπικά, όπως και όλη η Νέα Δημοκρατία, τότε.

Είχαμε πει, πολλές φορές, ότι η Συμφωνία των Πρεσπών είναι μία πολύ κακή Συμφωνία, καθώς βλάπτει σοβαρά τα εθνικά μας συμφέροντα. Όμως, λέγαμε, ότι δεν είναι «προδοσία» και «προδότης» εκείνος που την υπέγραψε και ότι, αν μεν καταφέρναμε να μην ψηφιστεί, δεν θα την ψηφίζαμε, εάν, όμως, κυρωνόταν από τη Βουλή, θα είμασταν υποχρεωμένοι να την εφαρμόσουμε.

Άρα, η αρχική αναφορά που κάνατε στο νομοσχέδιο, αδίκησε την επόμενη ομιλία σας. Ούτε εγώ, ούτε κανένας από τη Νέα Δημοκρατία, δεν χρωστάει καμία συγνώμη στον κ. Τσίπρα για το εθνικό λάθος των Πρεσπών. Αυτό, όμως, έγινε. Θα ζήσουμε με αυτό και θα το διαχειριστούμε. Άλλο το ένα και άλλο το άλλο.

Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Σαρακιώτη, παρακαλώ μην δίνουμε συνέχεια. Επιτρέψτε μου, όμως, κι εμένα να πω κάτι. Είπατε νωρίτερα, ότι « όπως ο κ. Γεωργιάδης, έτσι και οι άλλοι 157 Βουλευτές της Ν.Δ. θα πρέπει να ζητήσουν συγνώμη». Στους 157 είμαι και εγώ και πάρα πολλοί άλλοι. Δεν ξέρω, τι, ακριβώς, διότι ποτέ δεν ελέχθησαν αυτά που θέλετε, σήμερα, να επαναφέρετε.

Ακούστηκε αυτό που έπρεπε. Νομίζω ότι πρέπει να συνεχίσουμε, γιατί αδικούμε τους συναδέλφους που περιμένουν.

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

Κύριοι συνάδελφοι, κύριε Υπουργέ, πριν ξεκινήσουμε τη συζήτηση για ένα νομοσχέδιο που, όντως, όλοι συμφωνούμε, ότι είναι ευπρόσδεκτο, γιατί απλοποιεί τη δυνατότητα να εισέλθει κάποιος σε μία οικονομική δραστηριότητα, καλό θα είναι να δούμε ποια είναι η πραγματικότητα αυτών, που, σήμερα, ασκούν επαγγελματική οικονομική δραστηριότητα στη χώρα, πριν διευκολύνουμε εκείνους που θέλουμε να μπουν.

Το λέω αυτό, με αφορμή και τη χθεσινή έρευνα του Ινστιτούτου Μικρών Επιχειρήσεων της ΓΣΕΒΕΕ, όπου το 70% των επιχειρήσεων δηλώνει πτώση τζίρου, το 1/3 καθυστερεί δόσεις δανείων, ενώ διπλασιάστηκαν οι επιχειρήσεις που έκλεισαν με ζημία το 2020, το 1/4 έχει ληξιπρόθεσμα χρέη στην εφορία, ενώ το 1/4 δεν μπορεί να ανταποκριθεί στους προμηθευτές. Το ιδιωτικό χρέος σε εφορία και ασφαλιστικά ταμεία είναι στα 148 δισεκατομμύρια, ενώ αυξήθηκαν τα ληξιπρόθεσμα κατά 14 δισεκατομμύρια το 2020 και η Κυβέρνηση επιμένει στη ρύθμιση 24 έως 48 δόσεων. Δεν θα μιλήσουμε, τώρα, για το χρέος στις τράπεζες που είναι πάνω από 100 δις. Πανηγυρίζει ο Υπουργός Οικονομικών και λέει, ότι «μειώσαμε 60 δισεκατομμύρια τα μη εξυπηρετούμενα δάνεια». Πολύ ωραία. Μειώθηκε το ιδιωτικό χρέος; Προφανώς, όχι.

Τα ίδια, ακριβώς, στοιχεία αποτυπώνονται και στην προχθεσινή έρευνα της ΕΣΕΕ, της Ελληνικής Συνομοσπονδίας Εμπορίου και Επιχειρηματικότητας. Διπλασιάστηκε ο αριθμός των επιχειρήσεων που χαρακτηρίζονται, σήμερα που μιλάμε, απειλούμενες, ενώ 4 στις 10 απειλούνται, χάνοντας έσοδα και σωρεύοντας χρέη. Επειδή ο Υπουργός Ανάπτυξης, την τελευταία φορά στην Ολομέλεια, είπε, ότι θεωρεί πολύ σημαντικό, ότι η πτώση τζίρου είναι μικρότερη, με βάση τα στοιχεία της ΕΛΣΤΑΤ, θα πρέπει να του θυμίσω, ότι η ΕΛΣΤΑΤ στηρίζεται σε δείγματα επιχειρήσεων με ετήσιο τζίρο πάνω από 140.000 ευρώ. Άρα, δεν είναι ενδεικτικά στοιχεία μιας μικρής και πολύ μικρής επιχείρησης που δραστηριοποιείται στη χώρα.

Εμείς, κύριε Υπουργέ, με την ανακοίνωση των μέτρων ρευστότητας στην εστίαση, τα «χαιρετίσαμε», λέγοντας, ότι είναι θετικά. Οποιοδήποτε μέτρο ρευστότητας, αυτή τη στιγμή, πραγματικά, δίνει αναγκαίες «ανάσες». Όμως, θα πρέπει να ληφθεί και μέριμνα για όλους, όσοι αποκλείονται από τις «δικλείδες» και τις ρήτρες.

Θα σας πω χαρακτηριστικά ένα παράδειγμα. Με πήρε τηλέφωνο ένας επαγγελματίας της εστίασης από τη Θεσσαλονίκη, με 100.000 ευρώ τζίρο το 2019 και 72.000 ευρώ τζίρο το 2020, δηλαδή, με 28% πτώση και μου είπε, ότι είναι εκτός του Προγράμματος ΕΣΠΑ. Γι’ αυτούς, λοιπόν, πρέπει να ληφθεί μία ειδική μέριμνα σε μία επόμενη επιστρεπτέα, με το ποσοστό ενίσχυσης, ίσως, να ξεπερνάει και το 50%, ώστε να έχουν ένα προβάδισμα και να στηριχτούν όλες οι επιχειρήσεις.

Κυρίες και κύριοι συνάδελφοι, συζητάμε για ένα νομοσχέδιο που διευκολύνει την αγορά. Πραγματικά, πρέπει να ομολογήσουμε, ότι υπήρχε τέτοια ανάγκη, ενώ σε αυτή τη συγκυρία που επιχειρείται η επανεκκίνηση της οικονομίας και η τόνωση της ανάκαμψης και της ανάπτυξης, είναι καλοδεχούμενες αυτές οι διατάξεις.

Βεβαίως, στο παρελθόν, πολλά πράγματα ήταν, τελείως, διαφορετικά, καθώς υπήρχαν πολυπλοκότητες, έναντι απλουστεύσεων. Το αποτέλεσμα αυτής της πρακτικής ήταν, πέρα από την ταλαιπωρία για τους πολίτες, τους επιχειρηματίες, αλλά, πολλές φορές, και τους ίδιους τους υπαλλήλους των Υπηρεσιών, να υπάρχει αποθάρρυνση για ανάληψη πρωτοβουλιών, καθιστώντας, ουσιαστικά, τη νομοθεσία και την πρωτογενή και τη δευτερογενή, πραγματική, «τροχοπέδη». Σπάνια έχει επιτευχθεί η τήρηση των αρχών της καλής νομοθέτησης και της αποτελεσματικής λειτουργίας των δημόσιων υπηρεσιών προς εξυπηρέτηση και του πολίτη και του επιχειρείν.

Ο τίτλος του σχεδίου νόμου είναι εμβληματικός, ενώ μου θυμίζει και τον εμβληματικό τίτλο ενός νομοσχεδίου που συζητήσαμε, ενάμιση χρόνο πριν, το «Επενδύω στην Ελλάδα και άλλες διατάξεις». Σας θυμάμαι, κύριε Υπουργέ, που λέγατε, «ελάτε όλοι τώρα να επενδύσετε στην Ελλάδα της Κυβέρνησης της Νέας Δημοκρατίας και του Κυριάκου Μητσοτάκη και θα αρθούν όλα τα εμπόδια και πλέον προχωράμε με γοργούς ρυθμούς». Ποια είναι, όμως, η πραγματικότητα;

Η Ελλάδα παραμένει πολύ χαμηλά, είκοσι έναν μήνες μετά τη διακυβέρνησή σας, στον δείκτη ευκολίας του επιχειρείν στην κατάταξη της Παγκόσμιας Τράπεζας. Δεν το λέμε εμείς. Το λέει και η Έκθεση του Σχέδιου Ανάκαμψης στη σελίδα 131, ότι «χρειάζονται μεταρρυθμίσεις που εστιάζουν στη βελτίωση του επιχειρηματικού περιβάλλοντος και απλοποίηση ρυθμιστικού πλαισίου». Είμαστε στην 156η θέση, ανάμεσα σε 190 χώρες στον κόσμο στον σχετικό δείκτη ευκολίας του επιχειρείν, σε ότι αφορά στην αγοραπωλησία ενός ακινήτου.

Στην Έκθεση του ΟΟΣΑ, στη σελίδα 136, στην οποία κάνει αναφορά και το νομοσχέδιο και η Έκθεση Πισσαρίδη, γίνεται λόγος για αριθμό ρυθμίσεων που, ανά έτος, ανέρχονται σε 4.630, κατά μέσο όρο, 386 μηνιαίως και μιλά μόνο για νόμους, προεδρικά διατάγματα και υπουργικές αποφάσεις. Άρα, θα πρέπει να δούμε τι έχει γίνει αυτούς τους είκοσι έναν μήνες. Τι έχει γίνει για τα επιχειρηματικά πάρκα, τα οποία, επίσης, αποτελούν «πόλο» και άξονα του Ταμείου Ανάκαμψης και έρχονται, επιπλέον, ρυθμίσεις; Τι έγινε με τη Γενική Γραμματεία Ψηφιακής Διακυβέρνησης και Απλούστευσης Διαδικασιών που με τον ν.4635/2019 ανέλαβε επιπρόσθετες υποχρεώσεις με το Εθνικό Πρόγραμμα Απλούστευσης που τελεί υπό την υψηλή εποπτεία του Πρωθυπουργού;

Θα ήθελα με αφορμή αυτό να ρωτήσω το εξής. Στην ανάλυση συνεπειών ρύθμισης αναφέρεται, ότι «η απλοποίηση άσκησης οικονομικών δραστηριοτήτων του σχεδίου νόμου και η ψηφιοποίησή τους ευθυγραμμίζεται με το Εθνικό Πρόγραμμα Απλούστευσης Διαδικασιών του άρθρου 45». Στις 2 Ιουλίου του 2020, εκδόθηκε μία πρόσκληση για υποβολή προτάσεων στο Επιχειρησιακό Πρόγραμμα Μεταρρύθμισης Δημόσιου Τομέα, με τίτλο «Εθνικό Πρόγραμμα Απλούστευσης Διαδικασιών». Σήμερα που μιλάμε, υπάρχει παραδοτέο αυτής της πρόσκλησης; Αν ναι πόσο έχει κοστίσει;

 Αν δεν υπάρχει, κύριε Υπουργέ, παρακαλώ, ενημερώστε τον ομόλογό σας στο Υπουργείο Ψηφιακής Διακυβέρνησης να μην «πετάει» δεκαπέντε εκατομμύρια ευρώ για δράσεις κωδικοποίησης μείωσης διοικητικών «βαρών», γιατί, προφανώς, η Δημόσια Διοίκηση από ό,τι φαίνεται μπορεί και μόνη της το αυτονόητο.

Βεβαίως, οι μεταρρυθμίσεις που συζητάμε σήμερα, θα συμφωνήσουμε όλοι, ότι εκτείνονται πολύ πέραν του χρονικού ορίζοντα μιας κυβέρνησης και μιας τετραετίας. Εμείς πιστεύουμε, ότι η διαδικασία απλούστευσης έπρεπε να έχει επείγοντα χαρακτήρα και θα έπρεπε, ήδη, να έχει εφαρμοστεί σε κάθε Υπουργείο, ενώ και για να αναφέρουμε το τι έχει γίνει μέχρι σήμερα, ήδη, με τον ν.3982/2011 της Κυβέρνησης του ΠΑΣΟΚ απλοποιήσαμε τις διαδικασίες αδειοδότησης για τη βιομηχανία, δημιουργώντας, ουσιαστικά, ένα νέο μοντέλο για την αδειοδότηση οικονομικών δραστηριοτήτων.

Απλοποιήθηκαν οι διαδικασίες έναρξης μιας μεταποιητικής δραστηριότητας με την «υιοθέτηση» της αρχής, που υπάρχει και στο παρόν σχέδιο νόμου, δηλαδή, «πρώτα αδειοδοτώ και μετά ελέγχω». Αυτή ήταν μία ρηξικέλευθη τομή για τα δεδομένα λειτουργίας της Διοίκησης στην τότε εποχή, αλλά και για τις επιχειρήσεις, αφού δημιουργείται, πραγματικά, μία καινούργια σχέση εμπιστοσύνης.

Με βάση την εν λόγω αρχή, εισήχθη μία νέα οπτική στον τρόπο και τις διαδικασίες που ασκείται, πλέον, η οικονομική δραστηριότητα στην Ελλάδα. Αυτή τη λογική «υιοθέτησε», στη συνέχεια, και ο ν.4262/2014, που διεύρυνε το πεδίο απλοποίησης και σε άλλες δραστηριότητες, πέρα από τη μεταποίηση, αλλά και ο ισχύων νόμος-πλαίσιο, ο 4442/2016 της προηγούμενης Κυβέρνησης.

Επειδή, ακριβώς, αυτές οι μεταρρυθμίσεις εκτείνονται πέραν του ορίζοντα μιας κυβέρνησης, είναι σαφές, ότι απαιτείται πολιτική βούληση, συνέπεια και οι απαραίτητες δομές και υποδομές, καθώς όλα αυτά θα διασφαλίσουν τη συνέχεια, τη διαρκή παρακολούθηση, την «υιοθέτηση», αλλά και την εφαρμογή των βέλτιστων, διεθνώς, πρακτικών. Ωστόσο, η απλοποίηση διαδικασιών και η διευκόλυνση έναρξης μιας δραστηριότητας πρέπει να συνδυάζεται και με την ενίσχυση της αποτελεσματικότητας του εποπτικού ρόλου του Κράτους.

Εμείς σας είχαμε επισημάνει, κατά τη συζήτηση του νομοσχεδίου για τη δημιουργία της ΔΙΜΕΑ, ότι υπάρχει θεσμικό πλαίσιο για την εποπτεία, ο ν.4512, που έπρεπε να εφαρμοστεί με γρήγορους και αποτελεσματικούς ρυθμούς, για να καλυφθούν οι όποιοι κίνδυνοι προκύπτουν από το νέο τοπίο που δημιουργείται με την απλοποίηση έναρξης οικονομικής δραστηριότητας.

Στο παρόν νομοσχέδιο τροποποιείτε διατάξεις, τις οποίες ψηφίσατε πρόσφατα, όπως είναι ο ν.4679/2020 για τα εμπορικά σήματα και τα μεταβιβάζετε όλα στον Οργανισμό Βιομηχανικής Ιδιοκτησίας.

Αυτό το θέμα θα το συζητήσουμε και στην, κατ’ άρθρον, συζήτηση, αφού ακούσουμε και τους φορείς, ενώ στο σχέδιο νόμου είναι ευδιάκριτη η επιλογή σας για διαφορετική προσέγγιση και αντιμετώπιση επαγγελματικών δραστηριοτήτων, τόσο στις απαραίτητες διαδικασίες, όσο και στο καθεστώς αδειοδότησης.

Ενώ, λοιπόν, η αρχή είναι σωστή, ότι πρέπει να απλοποιηθούν και να επιταχυνθούν οι διαδικασίες, βλέπουμε, ότι ακόμη και για τα επαγγέλματα, για τα οποία μπαίνουν συγκεκριμένες διατάξεις, υπάρχουν διαφορετικές διαδικασίες και διαφορετικό καθεστώς αδειοδότησης.

Σε σχέση με τα καταστήματα υγειονομικού ενδιαφέροντος στα τουριστικά καταλύματα, απλώς, να πω, ότι, ίσως, θα πρέπει η αρμοδιότητα να ασκηθεί από τους Δήμους, αφού οι προτεινόμενες διατάξεις ελέγχονται για τη λειτουργικότητά τους.

Σε ότι αφορά δε στον αναπτυξιακό νόμο, δράττομαι της ευκαιρίας να πω το εξής. Κατέθεσα μία Ερώτηση, κύριε Υπουργέ, ζητώντας παράταση της χρονικής διάρκειας της προθεσμίας για την προηγούμενη πρόσκληση του αναπτυξιακού, που έληξε στα τέλη Μαρτίου, γιατί πάρα πολλές επιχειρήσεις -και είχαμε αιτήματα από επιστημονικούς και επαγγελματικούς φορείς- δεν πρόλαβαν, λόγω της κατάστασης, να συλλέξουν τα απαραίτητα δικαιολογητικά. Απ’ ό,τι κατάλαβα αυτό δεν θα γίνει αποδεκτό.

Κλείνω, κύριε Πρόεδρε, με τις διατάξεις που αφορούν στα ναυπηγεία. «Προικίζετε» με άδεια ναυπηγείου την έκταση της ΕΤΑΔ. Νομίζω ότι αυτό είναι προς τη σωστή κατεύθυνση και πρέπει να το πούμε. Το βασικό, όμως, ερώτημα, το κυρίαρχο ερώτημα είναι, αν η Κυβέρνηση έχει, πραγματικά, σχέδιο για την ενίσχυση της ναυπηγικής βιομηχανίας. Θυμάμαι ακόμη τις εξαγγελίες του Πρωθυπουργού στη Διεθνή Έκθεση Θεσσαλονίκης, που μιλούσε για στρατηγικό επενδυτή στα Ναυπηγεία Σκαραμαγκά. Τι έγινε; Έχουμε τον διαγωνισμό του εκκαθαριστή, ο οποίος κηρύχθηκε «άγονος», αφού κατατέθηκε μία μόνο προσφορά, πολύ κάτω από το αναμενόμενο τίμημα. Στο δε διαγωνισμό της ΕΤΑΔ, δεν υπήρχε καμία προσφορά. Το ζήτημα είναι, αν αυτά που γράφονται, ισχύουν. Δηλαδή, ότι ζητάτε και για τα δύο τμήματα, συνολικά το τίμημα να κυμανθεί στα 80 με 100 εκατομμύρια, αν αυτά τα χρήματα φτάνουν για να καλύψουν τις απαιτήσεις των εργαζομένων και αν υπάρχει κάποια πρόνοια για να διασφαλιστούν οι θέσεις εργασίας. Βεβαίως, το μέλλον της ναυπηγικής βιομηχανίας, τόσο των Ναυπηγείων Σκαραμαγκά, όσο και των Ναυπηγείων Ελευσίνας, εξαρτάται άμεσα από το πρόγραμμα των πέντε δις για την προμήθεια των τεσσάρων φρεγατών και την αναβάθμιση των άλλων τεσσάρων.

Το λέω αυτό, γιατί τα Ναυπηγεία Ελευσίνας, βρίσκονται σε διαδικασία υποβολής αίτησης επικύρωσης συμφωνίας εξυγίανσης, αλλά διεκδικούν και αυτά υποκατασκευαστικό ρόλο, απαραίτητο για να δικαιολογήσει επιχειρησιακά σχέδια τόσο υψηλού προϋπολογισμού. Θυμίζω, ότι τα χρέη, μέχρι σήμερα, από την προηγούμενη διοίκηση του κ. Ταβουλάρη είναι 400 εκατομμύρια ευρώ, συν 25 εκατομμύρια, οφειλόμενα στους εργαζόμενους που, επίσης, είναι απλήρωτοι και καταθέσαμε και πρόσφατα μία Ερώτηση. Άρα, σε αυτό το θέμα θα πρέπει να υπάρχει μία συνολική στρατηγική και απάντηση για το πού θα οδηγηθεί η ναυπηγική βιομηχανία.

Κυρίες και κύριοι συνάδελφοι, δεν υπάρχει αμφιβολία, ότι ο δημόσιος τομέας, ήδη, έχει κληθεί να παίξει έναν νέο ρόλο στην ψηφιακή εποχή, ώστε να δύναται να ανταποκριθεί στις νέες πιο απαιτητικές συνθήκες. Έχει ανάγκη νέων όρων λειτουργίας, κανόνων διεύρυνσης ανταγωνισμού και επιτάχυνσης διαδικασιών, αλλά και σύγχρονων μεθόδων παροχής υπηρεσιών, που θα ενθαρρύνουν τους επενδυτές, τους επιχειρηματίες, τους επαγγελματίες, αλλά και τους απλούς πολίτες.

Στο Κίνημα Αλλαγής τασσόμαστε, ξεκάθαρα, υπέρ του εκσυγχρονισμού σε βάθος της Δημόσιας Διοίκησης, που αποτελεί ζητούμενο για τη χώρα μας, επί δεκαετίες. Στηρίζουμε κάθε τέτοια προσπάθεια που, προφανώς, συντείνει και οδηγεί στη διευκόλυνση της επιχειρηματικής δραστηριότητας. Όμως, είμαστε εδώ για να εντοπίσουμε και περιπτώσεις, που, είτε διακυβεύεται το δημόσιο συμφέρον -και αυτό έχει σχέση και με τα έσοδα από τα σήματα που είναι δυόμιση εκατομμύρια ετησίως και πάνε στον Οργανισμό Βιομηχανικής Ιδιοκτησίας, είτε «νοθεύεται» και ο «υγιής» ανταγωνισμός, εις βάρος των πολύ μικρών και ατομικών επιχειρήσεων. Ήταν, εξάλλου, και ο λόγος, για τον οποίον εκφράσαμε τη διαφωνία μας, σε σχέση με το σκέλος των επενδύσεων και των δανείων του Ταμείου Ανάκαμψης.

Σε κάθε περίπτωση, το νομοσχέδιο, επί της αρχής, κινείται σε μία θετική κατεύθυνση, εφόσον αυτό, βεβαίως, ευοδωθεί, στη συνέχεια, και με δευτερογενή νομοθεσία που, όντως, θα διευκολύνει τις διαδικασίες. Υπάρχουν, όμως, και διατάξεις, όπως αυτές των άρθρων 25 και 29, που, κατά παρέκκλιση, δίνετε πάλι αδειοδότηση, ως είθισται, στα νομοσχέδια του Υπουργείου Ανάπτυξης, οι οποίες μας υποχρεώνουν να διατηρήσουμε μία επιφύλαξη, μέχρι να τα συζητήσουμε και να ακούσουμε την άποψή σας και βεβαίως, να πειστούμε για το «αγαθό» των προθέσεών τους. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν συνεχίσουμε, να πω, ότι συνθέτοντας τις προτάσεις των Κομμάτων, θα καλέσουμε την Τρίτη τους εξής φορείς. Την ΓΣΕΒΕΕ, την ΕΣΕΕ, τον ΣΕΒ, τον Οργανισμό Βιομηχανικής Ιδιοκτησίας, το ΕΒΕΑ, τον Πανελλήνιο Σύνδεσμο Εκμισθωτών Θαλάσσιων Μέσων Αναψυχής, την Πανελλήνια Ένωση Ιδιοκτητών Στεγασμένων Σταθμών Αυτοκινήτων, τον Σύνδεσμο Βιομηχανιών Ελλάδος, την «Ελληνική Παραγωγή», τον Πανελλήνιο Σύνδεσμο Ιδιοκτητών Συνεργείων Επισκευής Φρένων Αυτοκινήτων και Μοτοσικλετών, το Σωματείο Εργαζομένων Ναυπηγείων Σκαραμαγκά, το Επαγγελματικό Επιμελητήριο, τον Ενιαίο Σύλλογο Υπαλλήλων Εμπορίου και Καταναλωτή, την Ομοσπονδία Υπαλλήλων Υπουργείου Ανάπτυξης, την ΕΤΒΑ, την ΠΑΣΕΒΙΠΕ (Πανελλήνιος Σύνδεσμος Επιχειρήσεων Βιομηχανικών Περιοχών), την Πανελλήνια Ομοσπονδία Πρατηριούχων Εμπόρων Καυσίμων (ΠΟΠΕΚ) και τον Δήμο Τανάγρας.

Είναι, αισίως, δεκαοκτώ φορείς. Δεν μπορούν να γίνουν λιγότεροι, θα προσπαθήσουμε, όμως, να τους ακούσουμε σε λογικό χρονικό διάστημα.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Το παρόν νομοσχέδιο, συμπληρώνει τον νόμο του ΣΥΡΙΖΑ, τον ν.4442/2016. Κι’ αυτός ήταν ενταγμένος στην ίδια στρατηγική της «θωράκισης» της ανταγωνιστικότητας της καπιταλιστικής κερδοφορίας. Το παρόν νομοσχέδιο εντάσσει μία σειρά από δραστηριότητες, που δεν είχαν ενταχθεί σε αυτό το καθεστώς, όταν είχε ψηφιστεί ο νόμος του ΣΥΡΙΖΑ.

Η Νέα Δημοκρατία, όταν είχε φέρει το νομοσχέδιο ο ΣΥΡΙΖΑ το 2016, διαμαρτυρόταν γιατί οι θεσμοί ενέκριναν τις ρυθμίσεις του και δεν υλοποιήθηκε ο δικός της νόμος του 2014, που είχε γίνει αποδεκτός. Ο κ. Χατζηδάκης, έλεγε στην Ολομέλεια, όταν ψηφιζόταν ο νόμος, γεμάτος πίκρα: «Κυρίες και κύριοι, θέλω να πω ξεκάθαρα, ότι με λύπη μου σημειώνω, πως οι πιστωτές, που είχαν συμφωνήσει και χαιρετήσει την προηγούμενη ρύθμιση που προέβλεπε ο νόμος-πλαίσιο, ο 4262 του Μαΐου του 2014, έρχονται και συμφωνούν με τη δική σας ρύθμιση».

Το αστικό κράτος έχει, βέβαια, συνέχεια. Αυτός ο νόμος του ΣΥΡΙΖΑ είναι η βάση, την οποία συμπληρώνει τώρα η Νέα Δημοκρατία. Στην αιτιολογική έκθεση σημειώνεται, ότι η Παγκόσμια Τράπεζα κατατάσσει την Ελλάδα σε, εξαιρετικά, χαμηλό επίπεδο, ως προς τη φιλικότητα, έναντι των επενδύσεων και την επιχειρηματικότητα. Έτσι, το νομοσχέδιο προσαρμόζει το πλαίσιο, υποστηρίζοντας το επιχειρείν, που το ταυτίζει με το δημόσιο συμφέρον.

Με το νομοσχέδιο διευκολύνεται η δράση των καπιταλιστικών επιχειρηματικών ομίλων και δημιουργείται «πλέγμα θωράκισης» της ανταγωνιστικότητας και της κερδοφορίας τους. Η απλοποίηση των διαδικασιών για την άσκηση της οικονομικής και καπιταλιστικής δραστηριότητας, αποτελεί ένα από τα προαπαιτούμενα της διαμόρφωσης ενός πιο ευνοϊκού επιχειρηματικού περιβάλλοντος, γιατί, ακριβώς, διευκολύνει και ξεπερνάει τους όποιους υποτυπώδεις, έως σήμερα, ελέγχους που υπήρχαν από τη μεριά του αστικού κράτους.

Η Κυβέρνηση τεκμηριώνει τη ρύθμιση με τον ισχυρισμό, ότι το μοντέλο των, εκ των προτέρων, ελέγχων, είναι γραφειοκρατικό και κοστοβόρο, ενώ ο έλεγχος μετά, κατά τη λειτουργία, είναι πιο αποδοτικός. Ο όποιος έλεγχος, αν γίνει, θα γίνεται εκ των υστέρων, εφόσον έχει ξεκινήσει η λειτουργία της επιχείρησης. Η Κυβέρνηση, δηλαδή, αποδέχεται, εκ των προτέρων, την αξιοπιστία του εκάστοτε επιχειρηματία και των επιχειρηματικών επενδυτικών τους σχεδίων. Πρόκειται για διατάξεις που εντάσσονται στο πακέτο των φιλοεπενδυτικών ρυθμίσεων, με στόχο να διευκολυνθούν οι μεγάλες επιχειρήσεις.

Το νομοσχέδιο με τις ρυθμίσεις ενισχύει τους κινδύνους που ελλοχεύουν για την υγιεινή και την ασφάλεια στους χώρους εργασίας και είναι πολύ σημαντική για τους εργαζόμενους και τον λαό. Είναι γνωστή η κατάσταση που επικρατεί. Οι καταγγελίες εργαζομένων και συνδικάτων είναι πολλές. Πολλά είναι και τα περιστατικά που επιβεβαιώνουν, ότι δεν τηρούνται τα μέτρα υγιεινής και ασφάλειας στους χώρους εργασίας, ούτε με το προηγούμενο καθεστώς, πολύ δε περισσότερο τώρα, που θα είναι στην καλή διάθεση του επιχειρηματία να τα εφαρμόσει, με κίνδυνο για τους εργαζόμενους, τη δημόσια υγεία και με κινδύνους για την προστασία του περιβάλλοντος και την προστασία της πολιτιστικής και αρχιτεκτονικής μας κληρονομιάς.

Η πολιτική της Κυβέρνησης και της Ευρωπαϊκής Ένωσης είναι να απλοποιήσουν, μέχρι να «μηδενίσουν», τη διαδικασία απόκτησης άδειας δραστηριότητας διαφόρων τομέων, όπως της ψυχαγωγικής δραστηριότητας, ακόμα και σε ευαίσθητους τομείς, όπως στον κλάδο της υγείας.

Το άρθρο 4, αφορά στην απλούστευση των διαδικασιών για την ίδρυση Κέντρων Ημερήσιας Φροντίδας Ηλικιωμένων και Κέντρων Διημέρευσης Ημερήσιας Φροντίδας για ΑμεΑ, από Νομικά Πρόσωπα Ιδιωτικού Δικαίου και φυσικά πρόσωπα και από Νομικά Πρόσωπα Δημοσίου Δικαίου, οργανισμούς ή επιχειρήσεις του δημόσιου τομέα, εφόσον προβλέπεται από τη λειτουργία τους. Μία σημαντική υπηρεσία για τις ανάγκες των ηλικιωμένων και των ΑμεΑ, αντί να αναπτύσσεται σχεδιασμένα από το Κράτος και να καλύπτει όλους, όσους την έχουν ανάγκη, συνδέεται με την ανοιχτή ή συγκαλυμμένη επιχειρηματική δράση. Η δε ανάπτυξή της από τα Νομικά Πρόσωπα Δημοσίου Δικαίου, όπως και από τους Δήμους, παρέχεται σε ανταποδοτική βάση, άμεσα ή έμμεσα.

Ως Κ.Κ.Ε. είμαστε ενάντια στην ίδρυση και λειτουργία δομών πρόνοιας, όπως είναι τα Κέντρα Ημερήσιας Φροντίδας Ηλικιωμένων και τα Κέντρα Διημέρευσης Ημερήσιας Φροντίδας για ΑμεΑ, από οποιονδήποτε ιδιώτη, είτε έχει τη μορφή του φυσικού προσώπου επιχειρηματία, είτε τη μορφή επιχείρησης ΜΚΟ, φιλανθρωπικό σωματείο, ιδιωτικό κέντρο. Το Κράτος πρέπει να αναλάβει, πλήρως, την ευθύνη για την ανάπτυξη και λειτουργία όλων των απαραίτητων δομών προστασίας των ηλικιωμένων και των ΑμεΑ, σε πανελλαδικό επίπεδο. Δομές που θα λειτουργούν με όλες τις σύγχρονες προδιαγραφές, τον απαραίτητο εξοπλισμό, με όλο το αναγκαίο και επιστημονικά καταρτισμένο προσωπικό, με όλα τα εργασιακά δικαιώματα. Να εκπονούνται δε, σύγχρονα προγράμματα για την ικανοποίηση των πραγματικών αναγκών των ανθρώπων.

Η ανάγκη για την ύπαρξη και λειτουργία τέτοιων δημόσιων δομών αναδείχθηκε με τραγικό τρόπο στις συνθήκες της καραντίνας, όπου πολλοί ηλικιωμένοι και ΑμεΑ, έπρεπε να αντιμετωπίσουν την πανδημία ο καθένας μόνος του, στο σπίτι του, λόγω της έλλειψης τέτοιων δομών. Είναι δε γνωστά τα περιστατικά σε κέντρα φιλοξενίας ηλικιωμένων και ΑμεΑ του ιδιωτικού τομέα, που «αλώθηκαν» από την πανδημία, ακριβώς, επειδή, κριτήριο για τη λειτουργία τους δεν είναι η ικανοποίηση των πραγματικών αναγκών, αλλά η απόδοση αυτών των δομών, ως επιχειρήσεις.

Στόχος, λοιπόν, των ρυθμίσεων του νομοσχεδίου δεν είναι μόνο η απλοποίηση, αλλά, συνολικά, η κατάργηση του ελέγχου. Οι παλιές άδειες, όπως άδειες εγκατάστασης, άδειες λειτουργίας και περιβαλλοντικές άδειες συγχωνεύονται. Όλα γίνονται, κατά δήλωση του επιχειρηματία και οι διαδικασίες των ελέγχων γίνονται με έναν αλγόριθμο, με βάση το επίπεδο ρίσκου των αληθών στοιχείων που δηλώνει ο επιχειρηματίας. Δηλαδή, ο έλεγχος από το Δημόσιο, είναι σε επίπεδο εγγράφων που καταθέτει ο επιχειρηματίας και σε επίπεδο πραγματικών ελέγχων, σε ποσοστό πολύ χαμηλό, που καθορίζεται με πολιτική απόφαση και με πρόβλεψη ρίσκου, από μία βάση δεδομένων τέτοιων περιστατικών της Ευρωπαϊκής Ένωσης.

Το Δημόσιο με τις μεγάλες ελλείψεις σε ανθρώπινο δυναμικό, αλλά και σε μέσα μεταφοράς και υλικοτεχνική υποδομή, δεν μπορεί, στην πραγματικότητα να κάνει, ούτε τους ελάχιστους απαιτούμενους ελέγχους. Οι Δήμοι, επίσης, με τις ελλείψεις δεν μπορούν να ανταπεξέλθουν σε αυτές τις ανάγκες. Δεν συμφωνούμε με τη λογική της απλούστευσης των διαδικασιών εγκατάστασης, άδειας έναρξης και λειτουργίας, ακριβώς, γιατί σε αρκετούς κλάδους, υπάρχουν ζητήματα ασφάλειας, δημόσιας υγείας, κ.α., είτε για τις εγκαταστάσεις, είτε για την επάρκεια, ακόμη και την ασφάλεια του προσωπικού.

Ένα ενδεικτικό παράδειγμα για τον χαρακτήρα των ρυθμίσεων του νομοσχεδίου είναι η απλούστευση πλαισίου ίδρυσης και λειτουργίας συνεργείου οχημάτων. Η ίδρυση και η λειτουργία συνεργείων οχημάτων εντάσσεται στο άρθρο 5 του ν.4442/2016 του ΣΥΡΙΖΑ, δηλαδή, απαιτείται διαδικασία γνωστοποίησης, που σημαίνει, ότι δεν υπάρχει, εκ των προτέρων, έλεγχος, ότι πληροί τις προδιαγραφές ο χώρος για την επισκευή και συντήρηση των οχημάτων ή ο τεχνίτης - ιδιοκτήτης ή και οι εργαζόμενοι είναι κατάλληλα καταρτισμένοι για την επισκευή και συντήρηση των οχημάτων. Δημιουργούνται συνεργεία αυτοκινήτων δύο «ταχυτήτων». Αυτών που μέχρι τώρα πληρούσαν τις διατάξεις και αδειοδοτήθηκαν και αυτών που υποτίθεται, ότι είναι συμμορφωμένα με τη γνωστοποίηση, ότι πληρούν τις προϋποθέσεις.

Αυτό οδηγεί σε μείωση των προδιαγραφών ασφαλείας για τις επισκευές, αφού δεν θα υπάρχει έστω και ο υποτυπώδης έλεγχος προσόντων και κτιριακών εγκαταστάσεων. Χαμένοι θα είναι πρώτα οι πελάτες των συνεργείων. Τα επιβατικά αυτοκίνητα κινούνται καθημερινά και μεταφέρουν επιβάτες, με σχετικά μεγάλες ταχύτητες μέσα στον οικιστικό ιστό, που προϋποθέτει να υπάρχει γνώση του αντικειμένου της επισκευής και της συντήρησης. Επίσης, τα συνεργεία σχετίζονται με τις επαγγελματικές μεταφορές δημόσιας χρήσης και δεν μπορεί να αφεθεί στην τύχη και την καλή θέληση η συντήρηση χιλιάδων επαγγελματικών και «βαρέων» οχημάτων. Είναι θέμα μείζονος ασφάλειας.

Με τις ρυθμίσεις του νομοσχεδίου η Κυβέρνηση «συρρικνώνει» δημόσιες υπηρεσίες. Ο εκσυγχρονισμός του αστικού κράτους, όπως προκύπτει από το νομοσχέδιο, δεν προκρίνει δημόσιες υπηρεσίες. Εκχωρεί τον προσοδοφόρο τομέα των εμπορικών σημάτων που αποφέρει έσοδα, περίπου, δυόμιση εκατομμυρίων ευρώ τον χρόνο στο ελληνικό δημόσιο στον Οργανισμό Βιομηχανικής Ιδιοκτησίας, έναν ιδιωτικό φορέα που θα εκμεταλλεύεται, αποκλειστικά, τα έσοδα από τα εμπορικά σήματα, με ανάθεση εργασιών σε ιδιώτες που θα παρέχουν τις υπηρεσίες τους με μπλοκάκι και, πιθανώς, σε ιδιωτικές δικηγορικές εταιρείες.

 Το Επιτελικό Κράτος παρέχει «γη και ύδωρ» για τη διευκόλυνση της δράσης των επιχειρηματικών ομίλων και μετακυλύει το όποιο οικονομικό κόστος στην τσέπη του ελληνικού λαού. Οι μεγάλες επιχειρήσεις που έχουν τα οικονομικά μέσα και τις κατάλληλες προσβάσεις, θα προστατέψουν τα δικαιώματα εμπορικής ιδιοκτησίας τους, ενώ οι μικροί επαγγελματίες και οι αυτοαπασχολούμενοι που έχουν, ήδη, «χτυπηθεί» πολλαπλά από την πανδημία, θα μείνουν απροστάτευτοι και πάλι απέναντι στον «σκληρό» ανταγωνισμό.

Μέσα στην πανδημία, κύριε Υπουργέ, με τις απαγορεύσεις, τους περιορισμούς, τη δυσκολία αντιδράσεων, φέρνετε και αυτό το νομοσχέδιο. Εκχωρείτε τμήμα της δημόσιας περιουσίας σε «ζεστό» χρήμα σε έναν ιδιωτικό φορέα που θα λειτουργεί με ιδιωτικοοικονομικά κριτήρια και με εργαζόμενους με διάφορες μορφές απασχόλησης. Προφανώς, αυτά τα έσοδα που θα μεταφερθούν στους ιδιώτες, η Κυβέρνηση θα τα συμπληρώσει με νέα φορολογικά μέτρα ή με μείωση της κρατικής χρηματοδότησης σε διάφορους τομείς, υγεία, παιδεία κ.λπ..

Στις ρυθμίσεις δεν διευκρινίζετε, ποια θα είναι η τύχη των υπαλλήλων που υπηρετούν στην αρμόδια Διεύθυνση Σημάτων και γενικά στη Γενική Γραμματεία Καταναλωτή του Υπουργείου Ανάπτυξης και Επενδύσεων, όταν η μία μετά την άλλη οι Διευθύνσεις αυτής της Υπηρεσίας «διαλύονται» και τα αντικείμενα τους εκχωρούνται σε ανεξάρτητες υπηρεσίες ή σε ιδιωτικούς φορείς. Προβλέπεται, επίσης, η σύσταση Διϋπηρεσιακής Μονάδας Ελέγχου της αγοράς και η δυνατότητα ανάληψης δημοσίων συμβάσεων από ιδιωτικούς φορείς. Δεν αποκλείεται, στη συνέχεια, να ακολουθήσουν τον δρόμο του ιδιωτικού φορέα και οι τομείς της προστασίας του καταναλωτή και του Γενικού Εμπορικού Μητρώου.

Τέλος, σχετικά με το άρθρο 60 και τα Ναυπηγεία Σκαραμαγκά. Η άδεια λειτουργίας διαχωρίζεται σε δύο άδειες, αορίστου χρόνου, μεταξύ της Α.Ε. Ελληνικά Ναυπηγεία και της Α.Ε. Ακινήτων του Δημοσίου. Διευκολύνετε έτσι τους διαγωνισμούς πώλησης των Ναυπηγείων. Δημοσιεύματα κάνουν λόγο για δύο νέους διαγωνισμούς μετά το Πάσχα, έναν από την Εταιρεία Ακινήτων του Δημοσίου και έναν από τον ειδικό διαχειριστή. Οι δύο φορείς κατέχουν και πωλούν από, περίπου, 350 στρέμματα ο καθένας. Ο βασικός εξοπλισμός και οι εγκαταστάσεις βρίσκονται στην έκταση του ειδικού διαχειριστή, ενώ στην ΕΤΑΔ υπάρχει, κυρίως, η μεγάλη χτιστή δεξαμενή.

Η Κυβέρνηση με τη νομοθετική ρύθμιση και την άδεια λειτουργίας ναυπηγείου που δίνει στην ΕΤΑΔ -αποκτούν, δηλαδή, και οι δύο άδεια, για τις δύο εκτάσεις, η κάθε μία χωριστά και όχι μόνο αυτή- διευκολύνει παραπέρα τον διαγωνισμό.

Πληροφορίες θέλουν ναυπηγικούς ομίλους, αλλά και ομίλους από τον χώρο της εφοδιαστικής «αλυσίδας» να ενδιαφέρονται για το ακίνητο της ΕΤΑΔ, που, όπως φαίνεται, προσβλέπουν σε μία τέτοια χρήση logistics αυτής της έκτασης.

Το άρθρο δεν αναφέρεται σε θέματα εργαζομένων, κυρίως, στη διασφάλιση της δουλειάς τους, των δικαιωμάτων τους, των απαιτήσεων που έχουν μέχρι σήμερα, γιατί είναι πάρα πολλά τα δεδουλευμένα, τα οποία χρωστάνε στους εργαζόμενους. Οι εργαζόμενοι έχουν προηγούμενη πείρα από αλλαγή ιδιοκτήτη, όπως έγινε στη Σύρο και είναι ανήσυχοι. Η Κυβέρνηση έχει ευθύνες για τις εξελίξεις και πιστεύουμε, ότι θα πάρουν μέτρα οι εργαζόμενοι να αγωνιστούν, και πρέπει να αγωνιστούν σκληρά, για να μπορέσουν να πετύχουν δουλειά με δικαιώματα.

Η θέση του Κ.Κ.Ε. για τη ναυπηγική βιομηχανία κινείται στην αντίθετη κατεύθυνση. Έχουμε ψηφίσει «κατά» στον νόμο του ΣΥΡΙΖΑ. Θα ψηφίσουμε και σε αυτό το νομοσχέδιο «κατά» για όλους τους λόγους που αναπτύξαμε παραπάνω.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Κύριε Υπουργέ, περαστικά, πρώτα απ’ όλα.

Κυρίες και κύριοι συνάδελφοι, κατ’ αρχήν, το νομοσχέδιο τέθηκε σε διαβούλευση από τις 15/1/2021 έως τις 29/1/2021 και είχε 872 σχόλια, εκ των οποίων, όμως, τα 732 αφορούσαν στην απλούστευση των διαδικασιών των ΙΕΚ που, μάλλον, αποσύρθηκε και πιθανολογούμε, καλώς.

Συνεχίζοντας, θέλουμε να τονίσουμε, πώς δεν θα πάψει να μας στενοχωρεί η εξωκοινοβουλευτική διακυβέρνηση της χώρας μας από την τρόικα, ό,τι όνομα και αν της δίνει κανείς. Σε ότι αφορά στο παρόν σχέδιο νόμου, αναφέρονται στην 8η Αξιολόγηση τα εξής στη σελίδα 14. «Οι Αρχές προχωρούν με τις περισσότερες ειδικές δεσμεύσεις που ανέλαβαν στα μέσα του 2020, στο πλαίσιο της αδειοδότησης επενδύσεων και παραμένουν δεσμευμένες για την εφαρμογή μιας διευρυμένης ατζέντας μεταρρυθμίσεων. Οι Αρχές αναμένεται να υποβάλουν για δημόσια διαβούλευση, έως τα τέλη Νοεμβρίου, ένα νομοσχέδιο που θα απλοποιήσει τις διαδικασίες αδειοδότησης στους περισσότερους τομείς που δεν έχουν μεταρρυθμιστεί μέχρι στιγμής και να αναπτύξουν ένα χρονοδιάγραμμα για την πλήρη ολοκλήρωση της απλοποίησης των διαδικασιών αδειοδότησης επενδύσεων σε όλες τις υπόλοιπες δραστηριότητες έως τον Ιούνιο του 2021».

Στη δε 9η Αξιολόγηση, στη σελίδα 26, αναγράφεται πως, «οι Αρχές σκοπεύουν να αναθέσουν τη σύμβαση για το ολοκληρωμένο σύστημα πληροφορικής έως τα μέσα Μαρτίου, ενώ αποτελεί κρίσιμο στοιχείο της μεταρρύθμισης» των ξένων, κάτι που αναφέρεται στο παρόν, αλλά στο άρθρο 14 του νόμου 4442 /2016.

Τέλος, στη σελίδα 27, συνεχίζει με τα εξής. «Το νομοσχέδιο για την απλούστευση των περισσότερων από τις δραστηριότητες που απομένουν και που κανονικά θα έπρεπε να ψηφιστεί, έως τα τέλη Νοεμβρίου του 2020, υποβλήθηκε για δημόσια διαβούλευση, μόλις, τον Ιανουάριο, ενώ η έγκρισή του αναμένεται έως τα τέλη Φεβρουαρίου. Η καθυστέρηση θα επηρεάσει την έγκριση της δευτερογενούς νομοθεσίας που απαιτείται για να τεθεί σε εφαρμογή, κάτι που είχε αρχικά συμφωνηθεί να ολοκληρωθεί έως τα τέλη Απριλίου του 2021.

Το νέο συμφωνημένο χρονοδιάγραμμα προβλέπει την έγκριση της δευτερογενούς νομοθεσίας σε τρία μέρη: δεκατέσσερις κοινές υπουργικές αποφάσεις τον Απρίλιο, δεκαπέντε τον Ιούνιο και οι υπόλοιπες στις αρχές Σεπτεμβρίου. Επιπλέον, οι αρχές έχουν καθυστερήσει στη σύνταξη του νομοσχεδίου για την απλούστευση των τελευταίων δραστηριοτήτων που απομένουν, αλλά εξακολουθούν να στοχεύουν να το «υιοθετήσουν» έως τα τέλη Απριλίου, ενώ όλες τις σχετικές δευτερογενείς διατάξεις έως τις αρχές Σεπτεμβρίου. Κατά συνέπεια, το συμφωνημένο χρονοδιάγραμμα για την πλήρη ολοκλήρωση της δέσμευσης, έως τα μέσα του 2021 θα καθυστερήσει έως τις αρχές Σεπτεμβρίου».

Αναφέραμε τα παραπάνω, αφενός μεν, για να τεκμηριώσουμε πώς η Ελλάδα κυβερνάται εξωκοινοβουλευτικά, αφετέρου, για να γίνει κατανοητό στους συναδέλφους, ότι η κυβέρνηση διαχειρίζεται μόνο την επικοινωνία, τη δημοσιότητα, όπως με το «καταστροφικό» νομοσχέδιο που προωθείται για τις λαϊκές αγορές. Επίσης, για να μην ισχυριστεί, για ακόμη μία φορά, ο Υπουργός Ανάπτυξης, πώς ο ίδιος αποφασίζει και δεν θέλει να του πάρει τη δόξα η τρόικα, όπως στο παρελθόν, με τη διάλυση του συστήματος υγείας μας, που σήμερα πληρώνουμε στο πολλαπλάσιο πανάκριβα.

Έχουμε δε την άποψη, πως πρόκειται για τα συνήθη «εκβιαστικά» προαπαιτούμενα των μνημονίων, αυτή τη φορά, με αντάλλαγμα να μπορεί να δανείζεται η Ελλάδα, παρά την αποτυχημένη διαχείριση της πανδημίας που τελικά κατέστρεψε, ευρύτερα, την υγεία και την οικονομία, αυξάνοντας, κατακόρυφα, το έλλειμμα και το χρέος μας. Διαφορετικά, ασφαλώς, δεν θα δάνειζε κανένας την Ελλάδα, ενώ με τον τρόπο αυτό, στην ουσία, χρηματοδοτείται η αλλαγή του ιδιοκτησιακού καθεστώτος της χώρας μας, που θα φέρει πολλαπλάσια κέρδη στους νέους ιδιοκτήτες της.

Από την άλλη πλευρά, κρίνοντας από τις επιμέρους διατάξεις του σημερινού σχεδίου νόμου και όχι μόνο, η τρόικα επιμένει να μας μετατρέψει στα «γκαρσόνια» της Ευρώπης, εάν όχι στις «φιλιππινέζες» της, με την ευρεία έννοια, βέβαια, του όρου. Επίσης, σε ένα μέρος διασκέδασης για τους Ευρωπαίους, με τα καζίνο τους, με τους χώρους αναψυχής, κ.λπ.. Επιπλέον, με τα hot spots που χρηματοδοτεί, έτσι ώστε η Ελλάδα να μετατραπεί σε μία πολυπολιτισμική, εύκολα ελεγχόμενη περιοχή, ενώ είναι ξεκάθαρο, πως έτσι «γκριζάρεται» η εδαφική μας κυριαρχία και διασπάται η κοινωνική συνοχή. Τουλάχιστον, αυτό συμπεραίνουμε εμείς, που είμαστε, από την αρχή, αντίθετοι με τη μονοκαλλιέργεια του τουρισμού.

Εν προκειμένω, σύμφωνα με τα περιεχόμενα του νομοσχεδίου, εντάσσονται συγκεκριμένες επαγγελματικές δραστηριότητες στο πεδίο εφαρμογής του ν.4442/2016, που ορίζει ένα απλούστερο πλαίσιο αδειοδότησης επιχειρήσεων. Στην πλατφόρμα ειδοποίησης για την έναρξη της επιχειρηματικής δραστηριοποίησης που προηγείται του ελέγχου, έχουν, ως σήμερα. καταχωρηθεί τα εξής: μεταποιητικές και συναφείς δραστηριότητες, καταστήματα υγειονομικού ενδιαφέροντος, θέατρα και κινηματογράφοι, τουριστικά καταλύματα και πισίνες εντός αυτών, κέντρα αποθήκευσης και διανομής, εξορυκτικές δραστηριότητες, εκμετάλλευση λατομείων και συστήματα περιβαλλοντικών υποδομών.

Επίσης, στον ν.4442/2016 υπάχθηκαν οι εξής δραστηριότητες του πρωτογενούς τομέα, με τον πρόσφατο νόμο 4711/2020, όπως οι υδατοκαλλιέργειες, η κτηνοτροφία, οι κτηνιατρικές δραστηριότητες, η εκτροφή αναπαραγωγής και εμπορίας ζώων συντροφιάς.

Με το παρόν νομοσχέδιο, προστίθενται στο καθεστώς αδειοδότησης διάφοροι άλλοι τομείς, κυρίως, σε ότι αφορά στις υπηρεσίες, όπως τουριστικές εγκαταστάσεις, καταστήματα υγειονομικού ενδιαφέροντος μέσα σε αυτές, καθώς, επίσης, σε λιμένες, λούνα παρκ, τσίρκο, παγοδρόμια, Σχολές Ναυαγοσωστικής Εκπαίδευσης, εκμίσθωση θαλάσσιων μέσων αναψυχής, Κέντρα Ημερήσιας Φροντίδας Ηλικιωμένων και Κέντρα Διημέρευσης για άτομα με αναπηρία, ρυθμίσεις για μεταφορές και οχήματα, καθώς και διάφορα άλλα που θα αναλύσουμε στη συζήτηση, επί των άρθρων.

Οι ρυθμίσεις για τη μεταποίηση αναφέρονται στο Β΄ Μέρος, μαζί με κάποια θέματα που έχουν σχέση, γενικότερα, με την επιχειρηματική δραστηριότητα, ενώ όλες οι ρυθμίσεις ακολουθούν ένα επαναλαμβανόμενο μοτίβο, όπου καθορίζονται η αρμόδια αρχή, η διαδικασία γνωστοποίησης, το παράβολο, οι κυρώσεις και οι έλεγχοι, όλα με την ίδια διαδικασία. Ο ισχυρισμός που εμφανίζεται στις ανακοινώσεις, σχετικά με το ότι εισάγεται ένα νέο θεσμικό πλαίσιο για την εποπτεία και τον έλεγχο, είναι ανυπόστατος, αφού δεν εξαρτάται σίγουρα από τις σημερινές διατάξεις του σχεδίου νόμου, αλλά από τις ελεγκτικές υπηρεσίες, που λογικά μένουν ίδιες, αφού δεν βλέπουμε κάποιο κόστος στην έκθεση του Γενικού Λογιστηρίου του Κράτους. Ουσιαστικά, οι ρυθμίσεις που αφορούν στον έλεγχο είναι τυπικές, ενώ εμείς δεν πιστεύουμε πώς είναι δυνατός ο έλεγχος απομακρυσμένα και αυτοματοποιημένα, απλά και μόνο μέσω του πληροφοριακού συστήματος.

Συνεχίζοντας, στην ουσία, το νομοσχέδιο αποτελεί τροποποιήσεις προηγούμενων ρυθμίσεων, σε μεγάλο βαθμό, όπως τις εξής. Πρώτον, απλοποίηση του ΓΕΜΗ που ήταν στον αναπτυξιακό νόμο 4635/2019. Δεύτερον, εμπορικά σήματα που ήταν στον ν. 4679/2020 και τρίτον, επιχειρηματικά πάρκα που ήταν στον αναπτυξιακό νόμο 4635/2019. Κάποιες ρυθμίσεις για τουριστικές επενδύσεις δε, τουλάχιστον, σε ότι αφορά περιβαλλοντικές αδειοδοτήσεις, ήταν στο χωροταξικό του Υπουργείου Περιβάλλοντος, όπως και στον καταδυτικό τουρισμό.

Ως προς τον σκοπό της καταχώρησης, θα λειτουργήσει το ολοκληρωμένο πληροφοριακό σύστημα άσκησης δραστηριοτήτων και ελέγχων που προβλεπόταν στο άρθρο 14 του ν. 4442/2016. Το αναγράφουν ως προαπαιτούμενο και οι αξιολογήσεις, όπως αναφέραμε, αλλά δεν γνωρίζουμε σε ποιο στάδιο βρίσκεται η διαδικασία προμήθειας, ούτε ποιος είναι ο ανάδοχος, αφού το Γενικό Λογιστήριο του Κράτους δεν αναφέρει τίποτα. Επομένως, θα πρέπει να ενημερωθούμε σχετικά από την Επιτροπή.

Εμείς βρήκαμε μόνο μία διακήρυξη, ύψους 2,3 εκατομμυρίων ευρώ από το 2018 που μπορούμε, αν υπάρξει ανάγκη, να καταθέσουμε στα Πρακτικά, ενώ υποθέτουμε, πώς θα επιλεγεί το σύστημα της γερμανικής SAP, όπως για την ΕΥΔΑΠ, τον ΔΕΔΔΗΕ, την ΑΔΑΕ, την ΑΑΔΕ, κ.λπ., αφού είναι ξεκάθαρο, πως είμαστε γερμανική «αποικία» χρέους.

Η ερώτησή μας εδώ είναι, εάν θα καλυφθεί το ποσό από τα ψηφιακά πακέτα του «Ελλάδα 2.0» .

Κλείνοντας, στο νομοσχέδιο περιλαμβάνονται λοιπές διατάξεις που αφορούν οργανωτικά του Υπουργείου, τα Ναυπηγεία Σκαραμαγκά, την ενημέρωση των τιμών των σουπερμάρκετ στην πλατφόρμα e-καταναλωτής, τη διακίνηση πετρελαίου θέρμανσης, την εγκατάσταση αυτόματων μηχανημάτων που αφορούν στην παραλαβή και παράδοση ταχυδρομικών αντικειμένων, ταχυμεταφορών, κ.λπ..

Σε γενικές γραμμές πάντως, πρόκειται για ένα ανούσιο νομοθέτημα που εκπληρώνει τις μνημονιακές υποχρεώσεις, τις οποίες έχει αναλάβει η Κυβέρνηση, ενώ δεν πρόκειται να βοηθήσει στη βελτίωση της οικονομίας μας που έχει καταστραφεί, σχεδόν, ολοκληρωτικά.

Παρατηρήθηκαν, πάντως, στα σχόλια των ενδιαφερομένων στη διαβούλευση, ιδιαίτερα παράπονα για το ζήτημα του νέου τρόπου αδειοδότησης, κυρίως, για την απουσία τυπικών ελέγχων και έγκρισης, υπό τον φόβο, ότι, πλέον, θα μπορεί ο καθένας, ακόμη και άσχετος με το αντικείμενο, να εμπλέκεται στις συναφείς δραστηριότητες, όπως εκμίσθωση σκαφών αναψυχής, κ.λπ., με δυσμενή επακόλουθα, ιδιαίτερα, στην κατάσταση που βρίσκεται σήμερα η χώρα μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός αγορητής του ΜέΡΑ25):** Κύριε Πρόεδρε, κύριοι Βουλευτές, κύριε Υπουργέ, τη στιγμή που η Κυβέρνηση μηχανεύεται το κλείσιμο των μικρών και μεσαίων επιχειρήσεων και των αυτοαπασχολούμενων, ενώ είδαμε και τις ανακοινώσεις ότι το 40% των επιχειρήσεων δεν σκοπεύουν να ανοίξουν ξανά, μάς φέρνει την απλούστευση αδειοδότησης νέων επιχειρήσεων. Από ποιους θα ανοίξουν, αλήθεια, αυτές οι νέες επιχειρήσεις; Από αυτούς, για τους οποίους, προφανώς, δανειζόμαστε 13 δις, στο πλαίσιο του Ταμείου Ανάκαμψης, 24 δις θα πάρουν οι ίδιοι ή θα δανειστούν, για να συμμετέχουν στα έργα μέσω ΣΔΙΤ και μετά θα τα πληρώνουμε εμείς ως φορολογία και πολύ παραπάνω από τα 24. Τελικά, θα δώσουμε, συνολικά, 56 δις, στους ελάχιστους επιχειρηματικούς ομίλους της Ελλάδας, τη στιγμή, που τα χρήματα αυτά δεν πηγαίνουν εκεί που είναι απαραίτητο, δηλαδή, στις μικρές και μεσαίες επιχειρήσεις.

Κλείνουμε τις μικρές και μεσαίες επιχειρήσεις και τους αυτοαπασχολούμενους και δίνουμε διευκολύνσεις και πολύ χρήμα, πολλά δισεκατομμύρια δανεικά, αυξάνοντας το χρέος μας, στις πολύ μεγάλες επιχειρήσεις για να καλύψουν το κενό. Πώς κλείνετε τις επιχειρήσεις; Τις κλείνετε, όταν έχουμε το «σκληρότερο» lockdown παγκοσμίως. Πριν τα τελευταία μέτρα μάς ξεπερνούσε μόνο η Μογγολία. Έχουμε ένα lockdown που οδηγεί στην «ασφυξία» τις επιχειρήσεις και το οποίο δεν ήταν αυτονόητο. Δεν χρειαζόταν να γίνει.

Ξαφνικά τώρα ανακαλύψατε, ότι μπορείτε να έχετε ανοιχτά μαγαζιά και να έχετε ανοιχτά σχολεία, εφόσον έχετε πολλά τεστ. Μα, σε αυτή την Αίθουσα, δεν θα σας το ζητούσαμε από την πρώτη στιγμή; Εντάξει, στην πρώτη φάση της πανδημίας, δεν ήσασταν προετοιμασμένοι. Τι δεν γνωρίζατε τον Σεπτέμβρη; Τι δεν γνωρίζατε τον Οκτώβρη, για να προχωρήσετε σε αυτά τα σκληρά lockdown που «δολοφονούν» την οικονομία, γιατί αυτό κάνουν. Όταν θα έπρεπε να υπήρχαν, διαρκώς, τεστ με ελεύθερη κίνηση και, διαρκώς, τεστ, για να ξέρουμε ποιος έχει κολλήσει, ποιες είναι οι επαφές του και εκεί να γινόταν η καραντίνα των δεκατεσσάρων ημερών και ό,τι άλλο ήταν απαραίτητο και φυσικά με ενίσχυση του δημόσιου συστήματος υγείας που δεν έγινε.

Θα το επαναλάβω ξανά. Μία ημέρα καραντίνας κοστίζει στην οικονομία, περίπου, 120 εκατομμύρια ευρώ και 160 εκατομμύρια ευρώ είναι το κόστος της κατασκευής 1.000 κλινών ΜΕΘ. Με τρεις μέρες καραντίνας θα μπορούσαμε να είχαμε προσλάβει όλους τους απαραίτητους γιατρούς. Για να σας πω ένα απλό νούμερο. Χθες ήμουν στο «ΑΤΤΙΚΟΝ», όπου έχουν προσληφθεί 130 άνθρωποι, ανεξαρτήτως πόσοι αποχώρησαν και πόσα κενά δημιουργηθήκαν. Οι περισσότεροι ήταν από περισσευούμενα παλιότερων προσλήψεων και σε αυτούς τους 130 ανθρώπους, στην πράξη και σε απόλυτο αριθμό, δεν υπάρχει μία πρόσληψη γιατρού, είναι για όλες τις άλλες κατηγορίες.

Οι γιατροί δε, με τους οποίους μίλησα, δεν έχουν εικόνα τι γίνεται με τις προσλήψεις γιατρών, γιατί υπάρχουν διαρκείς μετακινήσεις. Βέβαια, είδαμε στα self-test που κάνετε τώρα, ότι στις οδηγίες χρήσης στις άλλες γλώσσες, γιατί στα ελληνικά φροντίσατε να το διορθώσετε, ότι προτείνονται για επαγγελματική χρήση σε εργαστηριακό περιβάλλον, ενώ εσείς τα δίνετε για ευρεία χρήση. Προχειρότητα ξανά.

Θα επιμείνω λίγο στα θέματα, στα οποία είστε πολύ επιμελείς. Ξεκινήσατε τις ενισχύσεις στους επιχειρηματίες με επιστρεπτέες προκαταβολές, όταν για την Aegean και για άλλες μεγάλες επιχειρήσεις ήρθαν όλες οι κεφαλαιακές ενισχύσεις, με επιστροφές στο μέλλον, μετά από πενταετία, αν και σε ένα ποσοστό, με αναστολές πληρωμών, φορολογικών και ασφαλιστικών εισφορών. Αλήθεια, προβλέποντας, ότι θα τα βρουν αυτοί οι άνθρωποι πώς; Πώς θα βρουν χρήματα αυτές οι επιχειρήσεις που είναι κλειστές, για να μπορέσουν, στη συνέχεια, να πληρώσουν τις υποχρεώσεις τους, που δημιουργήθηκαν, ενώ ήταν κλειστές, ενώ υπήρχε η καραντίνα;

Βέβαια, δεν σας φτάνει αυτή η «εξάντληση» στις επιχειρήσεις, οι επιστρεπτέες προκαταβολές και τελικά η αναστολή πληρωμών που δημιουργούν τη μελλοντική «ασφυξία», αλλά φέρνετε και τον Πτωχευτικό Κώδικα. Ένας Πτωχευτικός Κώδικας, ο οποίος προβλέπει τη χρεοκοπία όλων των μικρών επιχειρήσεων και των ιδιωτών και τον οποίο τον εφαρμόζετε σε νομικά πρόσωπα, ήδη, από την 1η του μήνα, ενώ από την 1/6 και για τα φυσικά πρόσωπα. Μέσα στη χειρότερη στιγμή της κρίσης, τι σημαίνει, ότι βάζετε μπρος τον Πτωχευτικό Κώδικα; Βάζετε μπρος την απειλή δήμευσης της περιουσίας όλων αυτών των ανθρώπων. Ιδιώτες και επιχειρήσεις αντιμετωπίζονται ως επιχειρήσεις, καθώς μπορεί να πτωχεύσουν και να κινηθούν οι δανειστές τους, εφόσον χρωστάνε, άνω των 30.000 ευρώ ή έχουν εγγυηθεί χρέος, άνω των 30.000 ευρώ, ή έχουν κληρονομήσει δανειολήπτη, άνω των 30.000 ευρώ ή άνθρωπο που χρωστάει 30.000 ευρώ.

Δηλαδή, το Δημόσιο θα δημεύσει όλη τους την περιουσία τους για τρίτη φορά, εφόσον οι πλειστηριασμοί των ακινήτων τους είναι «άκαρποι», ενώ δεν θα τους δώσει ούτε ένα ευρώ στην τσέπη, αλλά και δεν θα μειώσει και το χρέος κατά ένα ευρώ. Γιατί τα κάνατε όλα αυτά; Φυσικά, για να τους «ωθήσετε» να συμβιβαστούν με τους δανειστές, οι οποίοι δεν έχουν καμία υποχρέωση να απαντήσουν στις αιτήσεις συμβιβασμού από τα φυσικά πρόσωπα και τις εταιρείες αυτές, αλλά όταν θα έχουν, πλέον, όλα τα επικαιροποιημένα στοιχεία τους από τις αιτήσεις των ανθρώπων, για να βρεθεί η λύση για το χρέος τους και να μην δημευτεί από το Κράτος, τότε θα μπορούν να προχωρούν στη δήμευση της περιουσίας τους, στην πτώχευση των ανθρώπων αυτών και να κινούνται εναντίον της περιουσίας τους και των εισοδημάτων τους, με μία διαδικασία που θα πληροφορούνται στο τέλος οι πολίτες για το αποτέλεσμα, χωρίς να μπορούν να αντιδράσουν στην πράξη. Σε όλα αυτά προσθέστε και τους πλειστηριασμούς και τις κατασχέσεις από την 1/6.

Προχωράτε, επίσης, στο Σχέδιο «Ηρακλής» που θα δώσει και άλλα 12 δις στις μεγάλες τράπεζες και στα funds, γιατί η ρήτρα που υπάρχει είναι, ότι παρ’ όλο που βγάζουν τους πολίτες από τα σπίτια τους, παρ’ όλο που δημιουργούν τεράστια κοινωνικά προβλήματα, εφόσον δεν μπορούν να πουλήσουν τα ακίνητα σε συγκεκριμένο ποσοστό της αντικειμενικής αξίας, που έχουν πάρει στο 6% και στο 7% της ονομαστικής τους αξίας, παρ’ όλο που θα υπάρχει όλο αυτό το κοινωνικό «έγκλημα», οι τράπεζες και οι επιχειρήσεις, τα funds θα αποζημιωθούν έως 12 δις, για το ότι δεν μπόρεσαν να πουλήσουν σε ικανοποιητική αξία τα ακίνητα των ανθρώπων που κατάσχεσαν και «πέταξαν στο δρόμο».

Βέβαια, δεν θα μπορούν να το κάνουν, καθώς με την πληθώρα των ακινήτων θα «καταρρεύσει» η, ήδη, σε κακή κατάσταση, αγορά ακινήτων, οπότε τα 12 δις είναι εγγυημένα γι’ αυτούς. Εδώ είναι και το τραγικό. Δίνετε στο 6% και 7% της ονομαστικής αξίας τα σπίτια των ανθρώπων σε funds, αντί να τα δώσετε στους ίδιους τους ανθρώπους στο 10%, στο 20% και στο 30% του δανείου τους. Λέτε ότι, αν το κάνατε αυτό, θα σήμαινε μία μεγάλη ζημιά για το μέλλον, καθώς ποιος θα έπαιρνε μετά δάνειο; Θα θεωρούσε, όποιος παίρνει δάνειο, ότι δεν χρειάζεται να το πληρώσει και γι’ αυτό το χαρίζετε στους ανθρώπους που θα τους βγάλουν από το σπίτι.

 Σε ότι αφορά στις άλλες λεπτομέρειες του νομοσχεδίου, προφανώς, και συνεχίζετε το νομοσχέδιο του ΣΥΡΙΖΑ. Τι κάνατε, για να ενισχύσετε αυτές τις καινούργιες επιχειρήσεις, που θα είναι στα χέρια των πολύ «μεγάλων;» Ας μην γελιόμαστε. Μετατοπίζετε τον έλεγχο, εκ των υστέρων. Αντί, δηλαδή, πρώτα να υπάρχει ο έλεγχος και η εγγύηση της ασφαλούς λειτουργίας των επιχειρήσεων, εσείς πρώτα τους αφήνετε να ξεκινήσουν και μετά τους ελέγχετε και μάλιστα, σε ευαίσθητους τομείς, όπως είναι τα λούνα παρκ. Θυμόμαστε παλαιότερα, πώς χάσαμε ζωές στα λούνα παρκ από μη ασφαλή λειτουργία. Μιλάμε, ακόμη, για τσίρκο και παγοδρόμια, που, επίσης, πρόκειται για πολύ επικίνδυνες λειτουργίες, αν δεν τηρούνται τα μέτρα ασφάλειας. Μιλάμε για τα Κέντρα Ημερήσιας Φροντίδας Ηλικιωμένων, πολύ σημαντική λειτουργία, που είναι απαραίτητα τα μέτρα ασφαλείας. Αναρωτιέμαι πώς θα λειτουργούν και θα γίνεται, εκ των υστέρων, ο έλεγχος.

 Μιλάμε, επίσης, για την εκμίσθωση θαλασσίων μέσων αναψυχής. Επίσης, ένας χώρος, όπου είχαμε θύματα στο παρελθόν. Πώς θα εγκρίνετε αυτές τις λειτουργίες; Εκ των υστέρων, θα ελέγχετε τα μέτρα ασφαλείας, όπως και πολλές άλλες δραστηριότητες.

 Επίσης, μάς κάνει εντύπωση, ότι καταργείτε το προβλεπόμενο πρόστιμο σε πρόσωπα που κάνουν παράνομη χρήση ή μεταφορά πετρελαίου θέρμανσης, στο άρθρο 56. Αλήθεια, θέλαμε να μας το εξηγήσετε και αυτό.

Τέλος, θα κλείσω με αυτά που έχει επισημάνει και ο Ενιαίος Σύλλογος Υπαλλήλων Εμπορίου Καταναλωτή, την εκχώρηση, δηλαδή, των εμπορικών σημάτων στον Οργανισμό Βιομηχανικής Ιδιοκτησίας, σε έναν ιδιωτικό φορέα, στην πράξη, όπου του δίνετε ποσό, άνω των δυόμιση εκατομμυρίων ευρώ, κάθε χρόνο από τα σήματα που φέρνουν έσοδα στον Προϋπολογισμό του Κράτους. Αλήθεια, «λεφτόδεντρα» δεν υπάρχουν, αλλά τα δημόσια έσοδα τα ιδιωτικοποιείτε, χωρίς κανένα πρόβλημα. Αναρωτιέμαι με αυτά τα δυόμιση εκατομμύρια ευρώ πόσες κλίνες ΜΕΘ θα μπορούσαμε να φτιάξουμε; Απλά, να θυμίσω, ότι με οκτώ εκατομμύρια ευρώ, η Βουλή των Ελλήνων έκανε πενήντα ΜΕΘ. Αποστερείτε, λοιπόν, ένα σημαντικό έσοδο του Δημοσίου. Αυτό θα έχει επίπτωση στους πολίτες με την αύξηση της φορολογίας,

Όπως αναρωτιέται και ο Ενιαίος Σύλλογος Υπάλληλων Εμπορίου Καταναλωτή, βλέπουμε, ότι προχωράτε σταδιακά στη διάλυση της Γενικής Γραμματείας Εμπορίου και Προστασίας του Καταναλωτή του Υπουργείου Ανάπτυξης. Η μία μετά την άλλη, οι Διευθύνσεις «διαλύονται» και τα αντικείμενά τους εκχωρούνται σε ανεξάρτητες υπηρεσίες ή σε ιδιωτικούς φορείς, όπως η σύσταση Διυπουργικής Μονάδας Ελέγχου της αγοράς, η δυνατότητα ανάληψης δημοσίων συμβάσεων από ιδιωτικούς φορείς, και ούτω καθεξής.

Αναρωτιούνται και αναρωτιόμαστε κι’ εμείς, αν θα ακολουθήσουν αυτή την πορεία και οι τομείς της προστασίας του καταναλωτή, το Γενικό Εμπορικό Μητρώο και αν τελικώς θα «κατεβάσει ρολά» η Γενική Γραμματεία Εμπορίου και Προστασίας του Καταναλωτή.

Τελικά, δημιουργείτε ένα μικρό Επιτελικό Κράτος, όπως επικαλείστε, αλλά, όπως κρύβετε, προκειμένου να υπηρετεί τα συμφέροντα των μεγάλων επιχειρηματικών ομίλων και να μετακυλύει το οποιοδήποτε οικονομικό κόστος σε όλους εμάς τους φορολογούμενους.

Είναι ένα νομοσχέδιο που συμπληρώνει τη μεγάλη εικόνα της ενίσχυσης των μεγάλων επιχειρηματικών ομίλων, απέναντι σε χειμαζόμενες μικρές επιχειρήσεις και αυτοαπασχολούμενους, ενώ έχετε μηχανευτεί το κλείσιμό τους. Κάνετε τη ζωή τους δύσκολη με κάθε τρόπο. Και βέβαια τώρα που κλείνουν, διευκολύνετε το να ανοίξουν οι μεγάλοι επιχειρηματίες τις δικιές τους επιχειρήσεις και να τους αντικαταστήσουν.

Προφανώς, η στάση μας είναι αρνητική.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Με τον κ. Αρσένη ολοκληρώθηκε ο κύκλος των Εισηγητών και των Ειδικών Αγορητών.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φωτίου Θεανώ, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Κατσώτης Χρήστος, Λαμπρούλης Γεώργιος, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, θα ήθελα να επικεντρωθώ σε δύο σημεία που αφορούν στις ναυαγοσωστικές σχολές και τα θαλάσσια μέσα αναψυχής. Ουσιαστικά, η παρέμβασή μου θα είναι στη συζήτηση, επί των άρθρων. Όμως, επειδή είναι σημαντικές οι νομοτεχνικές βελτιώσεις που θα ζητήσω, γι’ αυτόν τον λόγο παίρνω τον λόγο εκ των προτέρων, για να έχει περισσότερο χρόνο το Υπουργείο, πιθανώς, για να διορθώσει κάτι.

Σε ό,τι έχει να κάνει με τις ναυαγοσωστικές σχολές, πράγματι, φαίνεται, ότι υπάρχει μία απλοποίηση της διαδικασίας ίδρυσης των σχολών. Όμως, μέσα στα δικαιολογητικά που είναι αιτούμενα, δεν γίνεται σαφής αναφορά για το ποια θα είναι αυτά. Αυτή τη στιγμή, είναι, εν ισχύ, το π.δ. 71/2020. Επομένως, νομοτεχνικά, θα έπρεπε να υπάρχει αναφορά, είτε στο π.δ.71/2020, είτε στις εξουσιοδοτικές διατάξεις που προβλέπονται από τον ν.2743/1999, προκειμένου να είναι πιο ορθή η αναφορά του κειμένου στα άρθρα 130 έως 137 και να μην υπάρχει η διακριτική ευχέρεια και, ουσιαστικά, η ανασφάλεια δικαίου ως προς τα απαιτούμενα δικαιολογητικά για την έγκριση και λειτουργία των ναυαγοσωστικών σχολών.

Σε ότι αφορά στα θαλάσσια μέσα αναψυχής. Επί της ουσίας, στα άρθρα 139 και 140, δεν γίνεται καμία σοβαρή αλλαγή. Ουσιαστικά, γίνεται η μεταφορά των προβλέψεων του Γενικού Κανονισμού Λιμένων 20, στην έννομη τάξη, σε νόμο.

Επί της ουσίας, όμως, μιας και γίνονται αυτές οι αλλαγές, η αδειοδότηση των θαλάσσιων μέσων αναψυχής γίνεται σε δύο φάσεις. Η μία φάση είναι η χωροθέτηση, όπου υπάρχει ένα περιθώριο στη διοίκηση πενήντα ημερών, προκειμένου να απαντήσει θετικά ή αρνητικά. Η δεύτερη φάση είναι η έγκριση των προδιαγραφών των μέσων που θα χρησιμοποιηθούν. Ωστόσο, δίνεται η δυνατότητα με ευθύνη του ίδιου του αιτούντα, να προχωρήσει στην αγορά και στην κατάθεση των εγγράφων για τη δεύτερη φάση, ακόμη και αν δεν έχει εγκριθεί η πρώτη.

 Αυτό, όμως, θα μπορούσε να δημιουργήσει μία σοβαρή ανασφάλεια δικαίου, ως προς τον αιτούντα, διότι υπάρχει περίπτωση να προμηθευτεί τα θαλάσσια μέσα αναψυχής και στο τέλος να μην εγκριθεί η πρώτη φάση, δηλαδή, να μην χωροθετηθεί. Άρα, όλη η διαδικασία χωροθέτησης που είναι πάρα πολύ σημαντική, θα πρέπει να ολοκληρωθεί, πριν να προχωρήσουμε στη δεύτερη φάση αδειοδότησης, καθώς θεωρούμε, ότι θα δημιουργήσει πολλά προβλήματα, εκτός του ότι στις περιπτώσεις απόρριψης των αιτήσεων, δεν προβλέπεται καμία διαδικασία, προκειμένου να μπορέσει να υπάρξει ένσταση από τον αιτούντα.

Ένα τελευταίο σημείο που θέλω να αναφέρω είναι σε σχέση με το άρθρο 146. Προβλέπεται, μετά τη λήξη των υφιστάμενων αδειών, η έγκριση με το νέο θεσμικό πλαίσιο. Δεδομένου ότι, επί της ουσίας, όπως είπα και στην αρχή, δεν υπάρχει καμία αλλαγή στο θεσμικό πλαίσιο, απλά είναι μεταφορά σε νόμο του Γενικού Κανονισμού Λιμένα 20 του2018, θεωρώ, ότι δεν θα πρέπει να πηγαίνουμε από την αρχή σε διαδικασία έγκρισης, αλλά σε ανανέωση των υφιστάμενων αδειών.

Επομένως, κύριε Πρόεδρε, αν και νομοτεχνικές οι βελτιώσεις, ας δούμε, μήπως μπορέσουμε να διορθώσουμε κάτι. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε. Θα είμαι πάρα πολύ σύντομος, για να βοηθήσω και τη διαδικασία και τον κ. Γεωργιάδη, στον οποίο θέλω να ευχηθώ ειλικρινά περαστικά, χωρίς κανένα αλλά και χωρίς καμιά υποσημείωση. Άλλωστε, το έχουμε κάνει και δημόσια για την περιπέτεια της υγείας του.

 Εγώ θα συμφωνήσω και θα συνυπογράψω, κύριε Γεωργιάδη, ότι δεν θεωρείται, ούτε συγνώμη, ούτε μεταμέλεια η χθεσινή σας τοποθέτηση, γιατί, στην πραγματικότητα, συγνώμη θα πρέπει να ζητήσει ο Πρωθυπουργός, ο οποίος είχε πει, ότι «σας τράβηξε το αυτί ή τράβηξε αυτιά», που, όμως, δεν έδειξε και την έξοδο σε όλους όσοι θεωρούν, ότι η πολιτική είναι ένα κακόγουστο σόου ατάλαντων παρουσιαστών.

Βέβαια, στο Κόμμα σας, τώρα τελευταία, αυτοί που περιγράφουν, βρίσκουν πολύ εύκολα ανταπόκριση, έχουν μέλλον εξασφαλισμένο, αλλά και έσοδα. Επίσης, για τους ίδιους που περιγράφω, η Δικαιοσύνη έρχεται με καθυστέρηση πέντε μηνών και μόνο, όταν η εναπομείνασα ελεύθερη δημοσιογραφία κάνει τη δουλειά της.

Δεν το συνδέω και μην θεωρήσει κανείς, ότι το συνδέω, αλλά η «αρρωστημένη» πολιτική συμπεριφορά σας, κύριε Γεωργιάδη, έχει οδηγήσει σε πάρα πολλές εντάσεις και διχαστικές καταστάσεις. Λέτε ότι δεν έχετε αποκαλέσει «προδότη» τον πρώην Πρωθυπουργό Αλέξη Τσίπρα.

Σε αυτή την Αίθουσα, όμως, τον είπατε «αλήτη», ωρυόμενος σε εκείνα τα έδρανα, με ομιλητή τον κ. Μητσοτάκη να αναπαράγει την πιο «χυδαία» επιχειρηματολογία των τελευταίων ετών της Ιστορίας, ότι «πουλήθηκε» η Μακεδονία για τις συντάξεις, με ενδιάμεσο την κυρία Μέρκελ και εσάς να τον αποκαλείτε «αλήτη» και τον κ. Βούτση να προσπαθεί να σας επαναφέρει στη λογική, ότι δεν υπάρχει προηγούμενο στην ιστορία κοινοβουλευτικός άντρας, μέσα σε αυτή την Αίθουσα να λέει «αλήτη» έναν πρώην Πρωθυπουργό και είστε ακόμα στη θέση σας.

Κύριε Γεωργιάδη, θέλω να σας κάνω γνωστό, ότι την επομένη της δράσης σας, μερικοί, που είχαν επηρεαστεί από την «αρρωστημένη» πολιτική σας συμπεριφορά, συγκεντρώθηκαν έξω από το σχολείο του γιου μου και φώναζαν «να ψοφήσεις γιε του προδότη». Αυτό έγινε την άνοιξη του 2019. Θέλετε να πείτε κάτι στους Έλληνες γι’ αυτό; Δεν το έλεγαν σε μένα. «Να ψοφήσεις γιε του προδότη» έλεγαν και σε λίγες ώρες έβαζαν φωτιές και γκαζάκια σε Βουλευτές του ΣΥΡΙΖΑ.

Η αλήθεια είναι, ότι αυτή την περίοδο δεν είναι ώρα, ούτε για εντάσεις, ούτε για νέους διχασμούς. Επειδή, όμως, η μεγαλύτερη δεξιότητα ορισμένων πολιτικών είναι η προσαρμοστικότητα, αυτό άλλοι το θεωρούν εξέλιξη, άλλοι το θεωρούν «τυχοδιωκτισμό». Η αλήθεια είναι, ότι δεν φταίει κανείς από αυτούς που πρωταγωνιστούν, είτε στη μία, είτε στην άλλη εκδοχή. Φταίνε, κυρίως, αυτοί που «απλώνουν τις φτερούγες» τους και φιλοξενούν τέτοιες συμπεριφορές και δράσεις. Η αλήθεια είναι, ότι εσείς, πολλές φορές, έχετε πει, ότι αυτό που νιώθατε τότε, είναι κοντά στην πραγματικότητα, κάτι, όμως, που αλλάξατε, λίγα χρόνια μετά, για να προσαρμοστείτε σε κάποιον πολιτικό χώρο.

Κύριε Υπουργέ της Ανάπτυξης, πέρα από όλα αυτά, δεν θέλω να θεωρηθεί μία «μανιέρα» αντιπαράθεσης ένα νομοσχέδιο, που, όπως ακούσατε και από τον Εισηγητή μας, έχει πάρα πολλά θετικά σημεία και, επί της αρχής, είμαστε θετικοί. Όμως, αν θέλετε, πραγματικά, η Ιστορία να μην σας γράψει έτσι, όπως, περίπου, διαφαίνεται, ότι θα συμβεί, έχετε μία ευκαιρία, αν το θέλετε πραγματικά, όλοι ενωτικά να βοηθήσουμε τους Έλληνες. Μην θέσετε σε εφαρμογή την 1η Ιουνίου τον Πτωχευτικό Κώδικα.

Σας ευχαριστώ πολύ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε,ξέχασα να ευχηθώ περαστικά στον κ. Γεωργιάδη και θα ήταν λάθος μου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Θα αναφερθώ κι εγώ στα μέτρα, αν και ειπώθηκαν τα περισσότερα, αν όχι όλα, που προβλέπονται στο παρόν νομοσχέδιο που τίθεται σήμερα σε διαβούλευση στην Επιτροπή της Βουλής. Αυτό, λοιπόν, το νομοσχέδιο έρχεται να «πατήσει» -και αυτό νομίζω, ότι μπορούμε να το αναγνωρίσουμε- στη νομοθετική πρωτοβουλία του ΣΥΡΙΖΑ και στον ν. 4442/2016. Με αυτόν τον νόμο, αυτό που είχαμε κάνει, ήταν να εισάγουμε ένα νέο θεσμικό πλαίσιο για την άσκηση της οικονομικής δραστηριότητας. Απλοποιήσαμε τη διαδικασία έναρξης της λειτουργίας των τουριστικών δραστηριοτήτων, ενώ απλοποιήθηκαν και ενοποιήθηκαν πάρα πολλές προϋποθέσεις αδειοδότησης των αντίστοιχων επιχειρήσεων και, μάλιστα, με τρία βασικά χαρακτηριστικά.

Ένα από αυτά ήταν η, όσο το δυνατόν, ελεύθερη άσκηση της οικονομικής δραστηριότητας, με σεβασμό πάντα στο δημόσιο συμφέρον, στις περιβαλλοντικές διατάξεις, αλλά και στις διατάξεις του αρχαιολογικού νόμου που εσείς, βέβαια, έχετε ξεχάσει στην πράξη. Ήταν η εισαγωγή των διαδικασιών γνωστοποίησης και η διατήρηση της έγκρισης λειτουργίας σε ορισμένες δραστηριότητες και η αποτίμηση του κινδύνου που προκύπτει από τη λειτουργία συγκεκριμένων δραστηριοτήτων, με βάση το είδος της οικονομικής δραστηριότητας και την ταξινόμηση αυτή με τη χρήση ΚΑΔ.

Οι λόγοι στήριξης αυτής της νομοθετικής μας ρύθμισης, αποτελεί το ολοκληρωμένο πληροφοριακό σύστημα διαχείρισης αδειοδότησης και ελέγχου (ΟΠΣ), το οποίο κλήθηκε να υποστηρίξει όλο αυτό το εγχείρημα και έγινε αποδεκτό από το σύνολο του επιχειρηματικού κόσμου. Ασφαλώς, κατά την εφαρμογή του, όπως συμβαίνει και με κάθε νεοεισερχόμενη ρύθμιση, πόσο μάλλον με μία εμβληματική, παρουσιάστηκαν κάποιες πρακτικές δυσκολίες, ζητήματα που έπρεπε να τροποποιηθούν, να διευθετηθούν, που χάριν, όμως, στην προσπάθεια των αρμοδίων υπηρεσιών και υπηρεσιακών στελεχών του Υπουργείου Υουρισμού, αντιμετωπίστηκαν με επιτυχία.

Με το παρόν σχέδιο νόμου, αυτό που εισάγετε στην πλειονότητα, πέρα από κάποιες ελάχιστες εξαιρέσεις, σε ότι αφορά στον τουριστικού κλάδου, -θα μείνω στις ρυθμίσεις που αφορούν στο Υπουργείο Τουρισμού- είναι τεχνικές ρυθμίσεις, οι οποίες αποσκοπούν στη βελτίωση της διαδικασίας και στην επίλυση ζητημάτων εφαρμογής. Εμείς, εμπράκτως, αποδεικνύουμε και στο σημείο αυτό, ότι δεν διστάζουμε να είμαστε συναινετικοί σε θετικές ρυθμίσεις και σε θετικές τροποποιήσεις, χωρίς, βέβαια, αυτό να σημαίνει, ότι δεν θα καταγγέλλουμε αστοχίες και ολιγωρίες της Κυβέρνησης.

Μιας και μιλάμε για αστοχίες και ολιγωρίες, σήμερα, νιώθω την ανάγκη να ξαναμιλήσω, για το ότι «ανοίγετε» τον τουρισμό, χωρίς κανένα, απολύτως, σχέδιο. Αυτό ήταν φανερό και στη σημερινή τοποθέτηση των στελεχών του Υπουργείου Τουρισμού. Αυτό είναι πάρα πολύ σημαντικό αυτό, διότι κινδυνεύει και πάλι η δημόσια υγεία, εξαιτίας της έλλειψης σχεδίου από εσάς, αλλά και η υπονόμευση του ίδιου του τουριστικού μας προϊόντος, για να μην αναφέρουμε ξανά το γεγονός, ότι προβλέπετε δύο ταχύτητες για τους τουρίστες, τους Έλληνες και τους ξένους.

Είναι, λοιπόν, εξαιρετικά, σημαντικό σε επόμενη συνεδρίαση της Επιτροπής, να συζητήσουμε για κάποιο σχέδιο για τον τουρισμό, το οποίο είμαι βέβαιη, ότι και πάλι δεν θα φέρετε. Επισημαίνω, παρουσία όλων σας, ότι υπάρχει μία άρνηση του Υπουργού Τουρισμού να απαντήσει στην Επίκαιρη Επερώτηση που έχουμε καταθέσει επτά Βουλευτές του ΣΥΡΙΖΑ, για το περίφημο σχέδιο.

Επίσης, δε έχετε φέρει τίποτα και σήμερα, για το πώς θα στηριχθούν επιχειρηματίες, εργαζόμενοι στον τουριστικό κλάδο. Σιωπή βοώντος, εν τη ερήμω.

Πάμε, λοιπόν, στο παρόν νομοσχέδιο. Εισάγετε τεχνικές ρυθμίσεις, με στόχο τη βελτίωση της διαδικασίας, γι' αυτό και, επί της αρχής, στις συγκεκριμένες διατάξεις είμαστε θετικοί με συγκεκριμένες επισημάνσεις, όμως. Για παράδειγμα, στο άρθρο 3, όπου ρυθμίζεται το πλαίσιο άσκησης ψυχαγωγικών δραστηριοτήτων κ.λπ., προβλέπεται, ότι, εάν παρέλθει δεκαπενθήμερη προθεσμία χορήγησης έγκρισης της εγκατάστασης, τεκμαίρεται, ότι αυτή έχει εκδοθεί σιωπηρά. Πρόκειται για μία διάταξη, η οποία μας βρίσκει σύμφωνους, με την παρατήρηση, όμως, ότι στις παρούσες συνθήκες πανδημίας, το χρονικό διάστημα των δεκαπέντε ημερών δεν είναι επαρκές, λόγω και των μέτρων απαγόρευσης που αλλάζουν, από μέρα σε μέρα.

Στη συνέχεια, αναφέρομαι στο άρθρο 15, όπου ορίζεται ως αρμόδια υπηρεσία εποπτείας για τα καταστήματα υγειονομικού ενδιαφέροντος και τις ψυχαγωγικές δραστηριότητες, η Γενική Γραμματεία Εμπορίου και Προστασίας Καταναλωτή του Υπουργείου Ανάπτυξης. Μας βρίσκει σύμφωνους και αυτό, αλλά πρέπει να γραφτεί ρητά η προϋπόθεση, ότι θα χορηγούνται οι σχετικές κατευθύνσεις και στις αρμόδιες υπηρεσίες του Υπουργείου Τουρισμού.

Ειδικά ως προς τις ρυθμίσεις που συγκεντρώνονται στο Κεφάλαιο Α΄, στις διατάξεις για την αδειοδότηση των τουριστικών επιχειρήσεων, αναφέρομαι στα άρθρα 18 έως 25, σημειώνουμε πώς χρειάζεται ιδιαίτερη προσοχή στο άρθρο 19, όπου περιλαμβάνονται ρυθμίσεις ως προς την ελεγκτική διαδικασία στις τουριστικές επιχειρήσεις και την επιβολή των κυρώσεων. Ειδικά με την προσθήκη της παρ. 7, στο άρθρο 7, του ν.4276/2014, ουσιαστικά, έχει καταργηθεί η δυνατότητα που προϋπήρχε, ως προς τη σωρευτική επιβολή διοικητικών κυρώσεων και του διοικητικού μέτρου σφράγισης. Αυτό, γιατί εισάγονται ως κριτήρια, ο άμεσος κίνδυνος του δημοσίου συμφέροντος και, ταυτόχρονα, η έκτακτη ανάγκη αποτροπής του κινδύνου αυτού. Το ζήτημα, λοιπόν, που προκύπτει και θα ήθελα να μας απαντήσετε, είναι πώς θα διαπιστωθούν, ότι συντρέχουν αυτά τα κριτήρια και μάλιστα σωρευτικά. Φοβόμαστε, δηλαδή, πως έτσι, όπως τίθενται τα κριτήρια, η διάταξή σας καθίσταται ανεφάρμοστη.

Στο άρθρο 19, επίσης, προστίθεται στο άρθρο 7 του ν. 4276/2014, παρ. 23, η οποία επιβάλλει πρόστιμο από 1.000€ έως 8.000€, αναλόγως, της «βαρύτητας» της παράβασης. Δεν διευκρινίζεται, όμως, ποια είναι αυτά τα κριτήρια για την αξιολόγηση της «βαρύτητας» της κάθε παράβασης. Άρα, λοιπόν, προτείνουμε να συμπεριληφθεί εξουσιοδοτική διάταξη προς τον αρμόδιο Υπουργό Τουρισμού και το αρμόδιο Υπουργείο, προκειμένου να μπορέσει να συγκεκριμενοποιήσει αυτά τα κριτήρια.

Έχω ολοκληρώσει με τις τεχνικές παρατηρήσεις, κύριε Πρόεδρε. Εφιστώ την προσοχή όλων, καθώς βρισκόμαστε στο κρίσιμο «σταυροδρόμι» επανεκκίνησης του τουρισμού και θα πρέπει να συζητήσουμε σε αυτή την Επιτροπή γι’ αυτό το περίφημο σχέδιο που δεν υπάρχει.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώνουμε τον κύκλο των ομιλητών, καλώντας στο βήμα τη συνάδελφο κυρία Φωτίου.

**ΘΕΑΝΩ ΦΩΤΙΟΥ**: Κύριοι Υπουργοί, με το συγκεκριμένο νομοσχέδιο, στο Κεφάλαιο Κ΄, με τίτλο «Απλούστευση του πλαισίου ίδρυσης και λειτουργίας ΚΗΦΗ και ΚΔΗΦ-ΑμεΑ» εντάσσετε σε αυτό το νομοσχέδιο δύο δομές υψηλής κοινωνικής φροντίδας, ιδιαίτερα, ευάλωτων συνανθρώπων μας, πολύ ηλικιωμένων, τέταρτης ηλικίας και αναπήρων παιδιών, οι οποίες χρειάζονται πολύ σοβαρούς όρους ίδρυσης και προϋποθέσεις ίδρυσης και λειτουργίας των δομών αυτών. Εσείς, όμως, τις εντάσσετε «χύμα».

 Κύριε Υπουργέ, έχετε επισκεφθεί ποτέ ΚΗΦΗ να δείτε τι είναι; Τα Ημερήσια Κέντρα Φροντίδας Ηλικιωμένων είναι εκεί, όπου ηλικιωμένοι συμπολίτες μας, άνω των 75 και των 80 χρόνων, η τέταρτη ηλικία, δηλαδή, αντί να μπαίνουν στα ιδρύματα, μένουν σπίτι τους και αυτές οι δομές κάνουν ένα εξαιρετικό έργο, καθώς τους φροντίζουν, τους δίνουν τα φάρμακά τους, τους τρέφουν, τους απασχολούν όλη την ημέρα. Δηλαδή, είναι ευτυχισμένοι ηλικιωμένοι.

Έχω επισκεφτεί πολλά ΚΗΦΗ και στην Κρήτη και μπορώ να σας διαβεβαιώσω. Ξαφνικά, σάς ήρθε, ότι εδώ πρέπει να απλουστεύσουμε τις διαδικασίες ίδρυσης και λειτουργίας τους;

Τι είναι τα ΚΔΑΠ; Έχετε πάει ποτέ σε ΚΔΑΠ ΑμεΑ; Είναι Κέντρα Δημιουργικής Απασχόλησης παιδιών με αναπηρίες. Δηλαδή, παιδιών μεγαλύτερης ηλικίας από τα ανήλικα και έχει τεράστια σημασία να πηγαίνουν όλη μέρα, να μαθαίνουν δεξιότητες και, στο τέλος, να μη μπαίνουν στα ιδρύματα. Αυτή είναι η ιστορία της αποϊδρυματοποίησης.

Λέτε τώρα, ότι πρέπει να μπουν σε αυτόν το νόμο, για να απλουστευτεί το πλαίσιο ίδρυσης και λειτουργίας τους. Το 2016, με αντίστοιχο νόμο ο ΣΥΡΙΖΑ, τον ν.4442/2016, προέβλεπε την απλούστευση διαδικασιών και προϋποθέσεις για ίδρυση ανάλογων δομών. Είχε τη σοφία, όμως, τότε, να μην εντάξει αυτές τις δύο δομές, γιατί ξέρουμε, ότι αυτές οι δύο δομές θέλουν μεγάλη προσοχή στην ίδρυση, στη λειτουργία και στον έλεγχο.

Τι απέδειξε η πανδημία; Ότι δεν υπήρξε αυτός ο προνοιακός «βραχίονας» του Κράτους, που να μπορεί να ελέγχει, εξίσου, τις ιδιωτικές δομές με τις δημόσιες. Τι έγινε με τα γηροκομεία; Πέθαιναν οι συμπολίτες μας και αρρώσταιναν από COVID, συνεχώς, διότι δεν υπάρχει αυτός ο δημόσιος «βραχίονας» που θα συντονίζει το Κράτος με την Τοπική Αυτοδιοίκηση, στην οποία υπάρχουν όλες αυτές οι δομές.

Αντίθετα, τι κάναμε εμείς το 2018; Εξομοιώσαμε τους όρους λειτουργίας και τις προϋποθέσεις των ιδιωτικών δομών με τις δημόσιες, ώστε να είναι κοινοί αυτοί οι όροι και να είναι αυστηροί και προσεκτικοί.

Εσείς έχετε, ως υπέρτατη ιδεοληψία και κανόνα, τη φιλικότητα υπέρ των επενδύσεων και της επιχειρηματικότητας. Έλεος, όμως. Υπάρχουν τομείς που δεν μπορούν να μπουν σε αυτό το «καλούπι». Θα «εγκληματήσετε», αν το κάνετε. Να το αποσύρετε, σας παρακαλώ, τώρα. Γι’ αυτό ήρθα να μιλήσω γι’ αυτό το θέμα.

Τέλος, θέλω να πω και κάτι, κύριε Υπουργέ, που με έχει αφήσει κατάπληκτη. Προχθές, που συζητούσαμε για το Ταμείο Ανάκαμψης, βάλατε 601 εκατομμύρια για την Πρόνοια και για τις δομές της Πρόνοιας. Τελοσπάντων, δεν θα σχολιάσω, γιατί έχω πει, πώς τα βάλατε και πόσα από αυτά είναι, πράγματι, για την Πρόνοια. Από αυτά, όμως, τα 601 εκατομμύρια, στη στήλη που έλεγε «Σύνολο από επενδυτικούς πόρους», βάλατε μηδέν. Τι εννοείτε, δηλαδή, με αυτό; Ότι δεν περιμένετε από τις δομές της Πρόνοιας, ούτε ένα ευρώ. Δηλαδή, τι είπατε στο Ταμείο Ανάκαμψης; «Δεν περιμένω ούτε ένα ευρώ να πάρω από την επιχειρηματικότητα στις δομές φροντίδας της Πρόνοιας».

Ξαφνικά, τώρα, μάς λέτε, να τις πριμοδοτήσουμε με τους ιδιώτες, με κάθε τρόπο, μπας και μαζέψουμε επενδύσεις από εκεί; Ντροπή, κύριε Υπουργέ.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό και προτού καλέσουμε τον Υπουργό Ανάπτυξης, υπενθυμίζω, σε όλους τους συναδέλφους, ότι την Τρίτη στις 10.00 θα έχουμε την ακρόαση φορέων και στη συνέχεια, στη 13.00, τη συζήτηση του νομοσχεδίου, επί των άρθρων.Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων**): Ευχαριστώ πολύ, κύριε Πρόεδρε, και ευχαριστώ πολύ τους συναδέλφους για τα πολλά περαστικά που μου ευχήθηκαν.

Θα ξεκινήσω, εκφράζοντας τα θερμά μου συλλυπητήρια στην οικογένεια του Βασίλη Σεβαστή και σε όλο τον ελληνικό αθλητισμό. Ασφαλώς, η απώλεια του Βασίλη Σεβαστή είναι μεγάλη, για όσους ασχολούνται με τον αθλητισμό, και η είδηση του θανάτου του ήταν πάρα πολύ λυπηρή.

Πριν μπω στη γενική μου ομιλία, θα δώσω μερικές γρήγορες απαντήσεις, γιατί δεν θέλω να μένουν πράγματα αναπάντητα. Κατ’ αρχάς, στην προλαλήσασα συνάδελφο, την κυρία Φωτίου. Είπατε ότι ήρθατε εδώ, για να μιλήσετε μόνο για την υπόθεση των Κέντρων Ημερήσιας Φροντίδας κ.λπ.. Μάλλον, έχει γίνει μα συγκλονιστική παρεξήγηση που αν την είχατε λύσει, δεν θα ερχόσασταν και δεν θα μπαίνατε στον κόπο.

Πρώτον, γιατί είναι τα Κέντρα αυτά μέσα στο παρόν νομοσχέδιο; Είναι, γιατί στις 14/6/2018 με απόφαση του τότε ΚΥΣΟΙΠ, του Κυβερνητικού Συμβουλίου Οικονομικής Πολιτικής, ρητώς, αναφέρθηκε, ότι συμπεριλαμβάνονται στη μνημονιακή υποχρέωση απλούστευσης των διαδικασιών. Δηλαδή, η απόφαση για να απλοποιηθούν οι διαδικασίες στα συγκεκριμένα Κέντρα δεν ελήφθη από την παρούσα Κυβέρνηση. Ελήφθη από την προηγούμενη Κυβέρνηση, από την Κυβέρνηση του κ. Τσίπρα, στην οποία ήσασταν Υπουργός.

Δεύτερον, το παρόν νομοσχέδιο έχει δύο βαθμίδες απλοποίησης. Η μία είναι η γνωστοποίηση, η εύκολη διαδικασία, δηλαδή, που, απλώς, γνωστοποιείς στην εκάστοτε αρχή, ότι θα κάνεις μία συγκεκριμένη οικονομική δραστηριότητα. Η αρχή έχει το δικαίωμα να έρθει να σε ελέγξει, εκ των υστέρων, για να δει, αν τα χαρτιά και ό,τι της γνωστοποίησες, είναι πραγματικότητα ή όχι. Αυτή είναι η απλή διαδικασία, η εύκολη, η αυτόματη.

Όμως, για ορισμένες δραστηριότητες, αυτές που κρίνουμε, εξαιρετικά, κρίσιμες και επικίνδυνες, έχουμε διατηρήσει μία δεύτερη διαδικασία, πολύ αυστηρή, την έγκριση, πάνω στην οποία εμπίπτουν και οι συγκεκριμένες Μονάδες στις οποίες αναφερθήκατε. Δηλαδή, οι συγκεκριμένες Μονάδες δεν μπήκαν στην απλή διαδικασία, για να τις ανοίγει ο καθένας όποτε θέλει, όπως μάς κατηγορήσατε. Το αντίθετο. Την έχουμε κρατήσει στην πολύ αυστηρή διαδικασία και μάλιστα στο Κεφάλαιο Κ΄, στα άρθρα 121,122,123 -τα καταθέτω και στα Πρακτικά, αν και έχετε τον νόμο- αναφέρεται ρητώς, ότι θα πρέπει να προηγείται αυτοψία από την οικεία Περιφέρεια και τη Διεύθυνση Κοινωνικών Υπηρεσιών, ώστε να διαπιστώνει η Υπηρεσία την αλήθεια όλων των εγγράφων που έχουν κατατεθεί.

Προσέξτε, τι σας λέω. Δεν γίνεται με αποστολή εγγράφων, όπως για άλλη έγκριση, αλλά έχουμε προβλέψει και αναγκαστική αυτοψία της Υπηρεσίας, ώστε να είναι, απολύτως, βέβαιο, ότι δεν πρόκειται να συμβεί τίποτα απ’ όσα είπατε. Στην πραγματικότητα, για να σας το πω πολύ απλά, σε όλο το «πλέγμα» των οικονομικών δραστηριοτήτων, όπως «χτίζεται», μετά και την απόφαση της προηγούμενης Κυβέρνησης και τη συνέχεια των μεταρρυθμίσεων της παρούσας Κυβέρνησης, τα συγκεκριμένα Κέντρα, για τα οποία έχετε έρθει να μιλήσετε, έχουν μπει στο αυστηρότερο πλαίσιο που υπάρχει.

Μπορεί εσείς να θέλετε, ακόμη, αυστηρότερο πλαίσιο. Μπορεί να θέλετε να τους «γδέρνουμε» πρώτα. Δεν ξέρω ποια είναι η πρότασή σας. Εάν ήρθατε σοβαρά να μου πείτε τι πρέπει να γράψουμε, για να γίνει, ακόμη πιο επισταμένως, ο έλεγχος και να κάνουμε μία σοβαρή συζήτηση, πολύ ευχαρίστως. Εάν, όμως, οι κατηγορίες είναι, ότι «τα αφήνετε να ιδρύονται ανεξέλεγκτα», με συγχωρείτε, αλλά αυτό το νομοσχέδιο δεν το έχετε διαβάσει.

Άρα, λοιπόν, για να καταλάβει ο κόσμος. Ό,τι ακούσατε πριν από την κυρία Φωτίου ήταν όλο λάθος, εκτός θέματος, μηδέν.

Πάμε τώρα σε μερικές γρήγορες απαντήσεις. Τα πολιτικά σχόλια του κ. Γιαννούλη και του κ. Σαρακιώτη θα τα αφήσω για το τέλος, για να μιλήσουμε πρώτα για το νομοσχέδιο.

 Μέσα από αυτό το νομοσχέδιο, στο κομμάτι της απλοποίησης των οικονομικών δραστηριοτήτων, άκουσα και τα περισσότερα καλά λόγια και από τον Εισηγητή του ΣΥΡΙΖΑ και από συναδέλφους του ΣΥΡΙΖΑ. Κάνω μία παύση εδώ και λέω, ότι σημείωσα όλες τις παρατηρήσεις του κ. Σαντορινιού και έχω δώσει την εντολή στις Υπηρεσίες μου, ήδη, να ελέγξουν τις παρατηρήσεις του. Μου φάνηκαν λογικά αυτά που είπε και αν, πράγματι, είναι έτσι, θα τα «υιοθετήσω». Θα απαντήσω περισσότερα στη συνεδρίαση της Τρίτης, επειδή είναι τεχνικά ζητήματα. Απλώς, να ξέρετε, ότι η διαδικασία, για να φτιαχτεί αυτός ο νόμος και να φτάσουμε εδώ σήμερα ήταν, εξαιρετικά, πολύπλοκη. Δηλαδή, έχουν προηγηθεί δεκάδες συνεδριάσεις όλων των συναρμόδιων Υπουργείων, σε επίπεδο Γενικών Γραμματέων, με επικεφαλής τον Γενικό Γραμματέα Βιομηχανίας του Υπουργείου Ανάπτυξης και έχουμε ελέγξει όλη τη νομοθεσία, την πρωτογενή και τη δευτερογενή, με τεχνικούς συμβούλους, έτσι ώστε ο νόμος να είναι λειτουργικός. Στη συνέχεια, αυτά έχουν κατατεθεί προς έγκριση στους θεσμούς, που με τους δικούς τους νομικούς συμβούλους έχουν ελέγξει τα συγκεκριμένα άρθρα και έχουμε φτάσει σήμερα εδώ. Αν, όμως, σε κάποιο άρθρο, όπως ανέφερε ο κ. Σαντορινιός για τους ναυαγοσώστες, υπάρχουν κάποιες τεχνικές λεπτομέρειες που μας διέφυγαν, δεν έχω κανένα θέμα, θα τις ελέγξουμε και την Τρίτη θα σας πω, εάν θα τις «υιοθετήσουμε» και αν είναι έτσι ή όχι.

Μέσα στο νομοσχέδιο, πέραν του τμήματος που είναι απλοποιήσεις, υπάρχουν και άλλα σημαντικά θέματα. Ασφαλώς, είναι μνημονιακή μας υποχρέωση, εκ του παρελθόντος, από την εποχή του 2016. Έχει δίκιο σε αυτό ο κ. Κατσώτης, καθώς πρόκειται περί μιας μνημονιακής υποχρέωσης του μνημονίου ΣΥΡΙΖΑ. Όμως, θέλω να είμαι ειλικρινής. Και να μην υπήρχε το μνημόνιο θα το έκανα, γιατί πιστεύω πολύ σε αυτό το νομοσχέδιο. Είναι πολύ σωστό να πατάξουμε τη γραφειοκρατία, να απλοποιήσουμε τις διαδικασίες και να κάνουμε τη ζωή των επιχειρηματιών ευκολότερη. Ο κ. συνάδελφος από την Ελληνική Λύση το θεωρεί κάποιου είδους «κατοχή». Δηλαδή, εάν μας λένε να κάνουμε κάτι που είναι σωστό, είναι δείγμα «κατοχής». Εγώ, αντιθέτως, θεωρώ, ότι αν κάποιος μάς πει μία καλή ιδέα που κάνει τη ζωή του λαού μας ευκολότερη και καλύτερη, είναι μία καλή ιδέα που πρέπει να «υιοθετήσουμε».

Επανέρχομαι και λέω, ότι το νομοσχέδιο έχει ένα κομμάτι, που είναι οι απλοποιήσεις και στο οποίο, σε γενικές γραμμές, πλην της «παραφωνίας» της κυρίας Φωτίου προηγουμένως, συμφωνεί η Νέα Δημοκρατία και ο ΣΥΡΙΖΑ, αφού, πράγματι, όπως είπε ο κ. Κατσώτης, συνεχίζουμε μία μνημονιακή υποχρέωση της Κυβέρνησης του ΣΥΡΙΖΑ. Να τσακωνόμαστε, δηλαδή, για πράγματα που τα λύσει η Ιστορία. Έχει, όμως, και ορισμένα άλλα πράγματα μέσα αυτό το νομοσχέδιο. Για παράδειγμα έχει το κομμάτι της μεταρρύθμισης, που αφορά στη μεταφορά των εμπορικών σημάτων από το Υπουργείο Ανάπτυξης στον ΟΒΙ.

Γενικώς, είμαι άνθρωπος, που μου αρέσει ο διάλογος στο Κοινοβούλιο. Μου αρέσει η ανταλλαγή επιχειρημάτων, Όμως, πρέπει η ανταλλαγή επιχειρημάτων, για να έχει αξία, να εδράζεται, επί πραγματικών γεγονότων. Εάν το επιχείρημα, του γιατί δεν πρέπει να γίνει η μεταφορά του Γραφείου Σημάτων από το Υπουργείο Ανάπτυξης στον ΟΒΙ είναι, ότι έτσι τα παραδίδουμε στους ιδιώτες, που είπε ο συνάδελφος του Κ.Κ.Ε. και ο κ. Αρσένης, θα σας πω με πολύ μεγάλο σεβασμό το εξής.

Δεν ξέρω, εάν το γνωρίζετε, αλλά ο ΟΒΙ δεν είναι ιδιωτική επιχείρηση. Ο ΟΒΙ είναι 100% του Κράτους, φορέας της Γενικής Κυβέρνησης. Δηλαδή, για να σας το πω τεχνικά. Άκουσα τον κ. Αρσένη που είπε το αμίμητο, «πόσες ΜΕΘ θα γινόντουσαν με αυτά τα 2,5 εκατομμύρια που χάνει το Κράτος;».

Δεν χάνει το Κράτος. Το Κράτος έχει διάφορους λογαριασμούς στις τράπεζες. Δεν έχει έναν λογαριασμό, έχει πολλούς λογαριασμούς. Ένας από τους λογαριασμούς του Κράτους είναι τα έσοδα του Υπουργείου Ανάπτυξης. Εκεί μπαίνουν τον χρόνο από τα εμπορικά σήματα, πράγματι, 2,5 εκατομμύρια ευρώ. Ένας άλλος λογαριασμός του Κράτους είναι ο λογαριασμός του Οργανισμού Βιομηχανικής Ιδιοκτησίας, εκεί θα μπαίνουν με τη μεταρρύθμιση τα 2,5 εκατ.. Δηλαδή, θα φύγουν από τον λογαριασμό του Κράτους στη μία τράπεζα ή στον έναν αριθμό λογαριασμού και θα πάνε σε έναν άλλο αριθμό λογαριασμό του Κράτους, σε μία άλλη τράπεζα ή στην ίδια τράπεζα σε άλλο λογαριασμό. Πώς ξέρουμε, ότι είναι του Κράτους; Το ξέρουμε, γιατί είναι φορέας της Γενικής Κυβέρνησης. Ποιος μετράει αυτά τα χρήματα, ότι είναι του Κράτους; Κάθε χρόνο, η ΕΛΣΤΑΤ, ο Προϋπολογισμός, όλοι. Στο άθροισμα, δηλαδή, το ποια είναι τα χρήματα του Κράτους, μέσα σε αυτό το άθροισμα είναι και ο ΟΒΙ.

Με συγχωρείτε, έκανε ολόκληρη παράσταση ο κ. Αρσένης, ότι θα μας λείψουν τα 2,5 εκατ. του ΟΒΙ και πόσες ΜΕΘ θα κάναμε με τα 2,5 εκατ.. Από ποιον θα λείψουν; Το Υπουργείο Ανάπτυξης θα κάνει τις ΜΕΘ ή το ελληνικό κράτος; Συγνώμη, ειλικρινά, δεν θέλετε να κάνουμε μία σοβαρή συζήτηση και να ανταλλάσσουμε σοβαρά επιχειρήματα στο Κοινοβούλιο; Είναι αυτή συζήτηση σοβαρών ανθρώπων, Βουλευτών του Κοινοβουλίου, ότι το παραδίδουμε στους ιδιώτες, επειδή το πάμε από το ένα κομμάτι του Κράτους στο άλλο κομμάτι;

Αν θέλετε να συζητήσουμε για ποιον λόγο αποφασίζει το Υπουργείο Ανάπτυξης, αυτή είναι σοβαρή συζήτηση. Αν το δείτε σε επίπεδο Υπουργού, προσέξτε μια διαφορά, ο Υπουργός δεν χάνει, αφού όλα είναι Κράτος, αλλά κάτι του αλλάζει. Τι του αλλάζει; Σήμερα το Γραφείο Σημάτων υπάγεται, απευθείας, στον Υπουργό, εφόσον ο Υπουργός είναι ο άμεσος επόπτης της Γενικής Γραμματείας, στην οποία υπάγεται το Γραφείο Σημάτων του Υπουργείου Ανάπτυξης. Δηλαδή, το Γραφείο Σημάτων είναι ένα τμήμα του οργανογράμματος του Υπουργείου Ανάπτυξης, ενώ μετά τη μεταρρύθμιση αυτό θα έχει πάει ένα «κουτάκι» παρακάτω και θα είναι υπό τον έλεγχο του Διοικητικού Συμβουλίου του Οργανισμού Βιομηχανικής Ιδιοκτησίας, του οποίου επόπτης, όμως, παραμένει ο Υπουργός Ανάπτυξης. Γιατί να το κάνει αυτό ο Υπουργός Ανάπτυξης, για ποιον λόγο; Ένας δεν σκέφτηκε να ρωτήσει; Υπουργέ, κανείς μια μεταρρύθμιση, γιατί την κάνεις; Κανένας. Μας είπατε μόνο ότι τα πάμε στους ιδιώτες.

Ειλικρινά σας το λέω, «σηκώνω τα χέρια ψηλά». Ειλικρινά, δεν αξίζει στην Ελλάδα αυτό το επίπεδο του κοινοβουλευτικού διαλόγου. Είμαστε Βουλευτές, δεν θα είμαστε για πάντα Βουλευτές. Μας έχει τιμήσει ο λαός να είμαστε Βουλευτές. Μπορεί να έχουμε διαφορετική ιδεολογία, να με συμπαθείτε, να με αντιπαθείτε, αλλά ο κοινοβουλευτικός διάλογος δεν μπορεί να γίνεται επί, απολύτως, παράλογων επιχειρημάτων.

Ας δούμε, λοιπόν, γιατί γίνεται η μεταρρύθμιση. Καταθέτω για τα Πρακτικά ένα παράδειγμα από την εφημερίδα «Καθημερινή» στις 27.11.2020. Είναι ένα πρωτοσέλιδο άρθρο της «Καθημερινής», προ μερικών μηνών και είναι μία έγκριτος εφημερίδα, ιδιαίτερα, σε θέματα της οικονομίας. Περιέγραφε, λοιπόν, σε αυτό το άρθρο την ταλαιπωρία που υφίστανται σήμερα και υφίσταντο και, κατά το παρελθόν, επί σειρά ετών, οι επιχειρήσεις από το Γραφείο Σημάτων του Υπουργείου Ανάπτυξης.Που έγκειται η ταλαιπωρία; Σήμερα, αν κάποιος από σας έχει την ιδέα να φτιάξει μία επιχείρηση και πάει στο Γραφείο Σημάτων να κάνει μία αίτηση, για να κατοχυρώσει το σήμα του, ξέρετε πότε θα πάρει απάντηση;

Το νωρίτερα σε έξι μήνες. Σήμερα, εκκρεμούν στο Γραφείο Σημάτων 3.000 αιτήσεις. Στην εποχή του διαδικτύου, που κλείνονται εμπορικές και επιχειρηματικές συμφωνίες με το πάτημα ενός κουμπιού στο κινητό, σε ταχύτητα δευτερολέπτων, για να κατοχυρώσεις το σήμα σου στην Ελλάδα, σήμερα, χρειάζεσαι το λιγότερο έξι μήνες. Τόσο κάνει το Γραφείο Σημάτων του Υπουργείου Ανάπτυξης να εκδώσει την κατοχύρωση. Τι σημαίνει αυτό; Στο εξάμηνο που δεν θα έχει κάποιος την κατοχύρωση, αν ο κ. Βιλιάρδος, για παράδειγμα, θέλει να αντιγράψει την ιδέα του κ. Γιαννούλη και πάει και κάνει αυτός την επιχείρηση με το ίδιο σήμα, θα πρέπει ο κ. Γιαννούλης να πάει στα δικαστήρια, -μετρήστε χρόνια- για να αποδείξει, ότι αυτός είχε κάνει πρώτα την αίτηση με e-mail ή γραπτώς και δεν πήρε την έγκριση, λόγω αδυναμίας και καθυστέρησης του ελληνικού κράτους. Αυτό ζει σήμερα, όποιος πάει να κάνει επιχείρηση στην Ελλάδα. Αυτή είναι η πραγματικότητα.

Προσέξτε κάτι, όμως. Δεν το λέω αυτό, για να κατηγορήσω τις υπηρεσίες του Υπουργείου Ανάπτυξης. Είναι υποστελεχωμένες, είναι ελάχιστοι υπάλληλοι, δεν έχουν προχωρήσει την ψηφιακής του αναβάθμιση με την αντίστοιχη ταχύτητα και καθυστερούν. Δεν θέλω να κατηγορήσω κανέναν. Άλλωστε, μου είναι συμπαθείς οι άνθρωποι αυτοί, είναι εξαιρετικοί συνάδελφοι. Ασφαλώς, θα αξιοποιηθούν στο Υπουργείο και σε άλλους ρόλους. Κανείς δε πρόκειται να μείνει χωρίς δουλειά. Όμως, το Γραφείο Σημάτων δεν λειτουργεί.

Μία λογική θα ήταν να μετακινήσουμε δημοσίους υπαλλήλους στο Γραφείο Σημάτων και αντί να είναι τέσσερις να είναι είκοσι τέσσερις, να τους κάνουμε μία εκπαίδευση στους ηλεκτρονικούς υπολογιστές, να πάρουμε ένα καινούργιο σύστημα υπολογιστών και να κάνουμε το Γραφείο Σημάτων. Πράγματι, θα μπορούσε να επιλεγεί και αυτή η λύση. Γιατί δεν επελέγη; Διότι, όταν καθίσαμε να δούμε, τι δεν πάει καλά με το Γραφείο Σημάτων και έχουμε τόσο μεγάλα παράπονα, καταλήξαμε στο εξής. Η Ελλάδα έχει φτάσει σήμερα να είναι μία χώρα, που είναι η πρώτη στην Ευρωπαϊκή Ένωση στην ταχύτητα ίδρυσης μιας επιχείρησης. Σε λίγα λεπτά, ιδρύεις επιχείρηση ηλεκτρονικά και όλα πάνε «σφαίρα», αλλά για να κατοχυρώσεις το σήμα της επιχείρησης θέλεις, τουλάχιστον, έξι μήνες.

Ας δούμε, λοιπόν, γιατί δεν επιλέξαμε να κάνουμε το πρώτο. Διαπιστώσαμε, ότι σε όλη την Ευρώπη, ήμασταν η μοναδική εξαίρεση σε όλη την Ευρωπαϊκή Ένωση. Το Γραφείο Σημάτων, η έκδοση σημάτων είναι στον ίδιο Οργανισμό με την έκδοση της βιομηχανικής και της επιστημονικής ευρεσιτεχνίας. Δηλαδή, τι λένε όλοι; Αντί να έχω διάφορα σημεία στο Κράτος που πάω και παίρνω πιστοποίηση σήματος, γιατί και η ευρεσιτεχνία αυτό είναι, τι κάνω; Τα ενώνω όλα σε ένα. Γιατί τα ενώνω όλα σε ένα; Γιατί κάνω οικονομίες κλίμακος, γιατί το προσωπικό που είναι μέσα είναι, πλέον, εξειδικευμένο σε αυτή τη δουλεία και δεν κάνει και δέκα άλλα πράγματα, διότι, ακριβώς, για να είναι εξειδικευμένο και ανταγωνιστικό έχει εκσυγχρονιστεί και ούτω καθεξής.

Άρα, τι είπαμε; Αντί να κάνουμε προσλήψεις στο Δημόσιο, μετακινήσεις στο Δημόσιο, να φέρουμε υπάλληλους από άλλες πόλεις, να τους εξηγήσουμε την έκδοση σημάτων, να τους παρέχουμε εκπαίδευση, να πάρουμε υπολογιστές, και να κάνουμε όλα αυτά, θα χρησιμοποιήσουμε αυτά που έχει, ήδη, πληρώσει το Δημόσιο στον Οργανισμό Βιομηχανικής Ιδιοκτησίας, για να κάνουν την ίδια δουλειά για άλλο πράγμα στον Οργανισμό Βιομηχανικής Ιδιοκτησίας, ο οποίος είναι, ήδη, φορέας όλων των διεθνών φορέων, που πρέπει να είναι, χωρίς να πάρει τη μεταρρύθμισή μας, γιατί το έχει κάνει για να βγάζει τη βιομηχανική ιδιοκτησία και έχει, ήδη, υπαλλήλους που έχουν επιλεχθεί σε αυτά τα υπολογιστικά συστήματα για τη βιομηχανική ιδιοκτησία που είναι ίδια με τα σήματα.

Αντί να σκεφτείτε και να πείτε, «Γεωργιάδη, μπράβο, γιατί, χωρίς να το δώσεις σε ιδιώτες», όπως με κατηγόρησε ο κ. Κατσώτης, «με τους υπαλλήλους που έχει, ήδη, το Κράτος και με τον Οργανισμό που έχει, ήδη, το Κράτος» και όπως σίγουρα γνωρίζετε ο Οργανισμός Βιομηχανικής Ιδιοκτησίας έχει και πολύ καλή φήμη έξω, δηλαδή, είναι γρήγορος Οργανισμός, δεν ταλαιπωρείται κανένας, είναι ταχύς οργανισμός- «πας να αξιοποιήσεις την ταχύτητα του Κράτους στο επιτυχημένο κομμάτι του Κράτους, για να τρέξεις τη «διαδικασία» που δεν μπορεί το Κράτος να την «τρέξει».

Δεν ασχολείστε με τίποτα απ’ όλα αυτά. Αδιαφορείτε γι’ αυτόν που ταλαιπωρείται έξι μήνες να πάρει το σήμα του και έρχεστε εδώ να κάνετε σόου, ότι το πουλάω στους ιδιώτες. Ας το πουλήσουμε στους ιδιώτες, να τελειώνουμε. Να το ευχαριστηθούμε κιόλας εάν είναι έτσι. Να κάνουμε και έναν διαγωνισμό, να το πάρει κάποιος, αν, πράγματι, είναι αυτό που πρέπει να κάνουμε, για να μην μας κατηγορούν και τζάμπα.

Συγνώμη, αλλά εγώ τέτοιου είδους συζήτηση με Βουλευτές συναδέλφους, δεν μπορώ να κάνω.

**ΧΡΗΣΤΟΣ ΓΙΑΝΝΟΥΛΗΣ :** Όταν λέτε να το «ευχαριστηθούμε» τι εννοείτε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι γνωστή η δική μας ιδεολογική προτίμηση στον ιδιωτικό τομέα και η δική σας στο Δημόσιο, κύριε Γιαννούλη. Σήμερα το μάθατε;

Άρα, δεν το κάνουμε λοιπόν. Είναι προφανές, ότι δεν γίνεται αυτό που είπατε. Και εν πάση περιπτώσει, το να το ακούω από το Κ.Κ.Ε., δεν βαριέσαι, κασέτα είναι, ας το πει. Εσείς κυβερνήσατε, όμως, και θέλετε και να ξανακυβερνήσετε, υποτίθεται.

Πάμε λίγο τώρα στον κ. Κατρίνη. Κύριε Κατρίνη, σας είπα ότι θα σας απαντήσω, γιατί εγώ τα σημειώνω όλα και απαντώ. Είπατε καλά για το νομοσχέδιο, μην χάσουμε χρόνο στα καλά. Ας δούμε λίγο το επιχείρημα. Για να «χτίσετε» επιχείρημα, ότι οι μεταρρυθμίσεις που κάνουμε, τελικά, δεν έχουν και καμία αξία, πήρατε τον νόμο «Επενδύω στην Ελλάδα» του Οκτωβρίου του 2019, είπατε, ότι, επειδή «δεν έχετε ανέβει λίγο στον πίνακα της Παγκόσμιας Τράπεζας», παρά το ότι ψηφίσατε τον νόμο, σιγά τη μεταρρύθμιση». Αυτό, περίπου, κατάλαβα ως επιχείρημα.

Λοιπόν, πάμε με τη σειρά. Από την ημέρα που ορκίστηκα Υπουργός Ανάπτυξης της Ελλάδος, τον Ιούλιο του 2019 μέχρι σήμερα, νέος πίνακας από την Παγκόσμια Τράπεζα δεν έχει εκδοθεί. Θα έπρεπε, πράγματι, να είχε εκδοθεί τον Μάιο του 2020. Φρονώ, με βάση τη δουλειά που κάνουμε και τα στοιχεία που είχαμε συλλέξει, ότι θα είχαμε ανέβει αρκετά. Όμως, δεν εξεδόθη, για πρώτη φορά, μετά από χρόνια, από την World Bank, σχετικός πίνακας World Business Report για εσωτερικούς λόγους της World Bank, καθώς κάποιες χώρες είχαν κάποια θέματα με τα στοιχεία τους και έτσι δεν εξέδωσαν.

Κύριε Κατρίνη, μην με διακόψετε. Καταθέστε στα Πρακτικά το Report της World Bank, μετά την ανάληψη των δικών μου καθηκόντων. Δεν υπάρχει. Εγώ με την World Bank συνεργάζομαι, επί καθημερινής βάσεως. Δεν θέλω να αναφερθώ, γιατί δεν υπάρχει, καθώς δεν αφορά την Ελλάδα. Δεν υπάρχει, όμως. Όταν θα υπάρξει, θα δούμε τι έχουμε καταφέρει.

Αντιθέτως, το μόνο που έχει εκδοθεί έκτοτε, είναι το Institute for Management Development από τη Ζυρίχη, το IMD, που «ανέβασε» την Ελλάδα στον διεθνή πίνακα ανταγωνιστικότητας, κατά εννέα θέσεις.

Και συγκεκριμένα, από τη θέση 58, στη θέση 49. Είναι το 2020, μετά τις μεταρρυθμίσεις μας, όπως αυτή που αναφέρετε, η Ελλάδα στην καλύτερη θέση στον διεθνή πίνακα ανταγωνιστικότητας που ήταν ποτέ. Άρα, αν θέλετε να πάτε σε κάποιον δείκτη, ένας έχει εκδοθεί και σε αυτόν είμαστε εννέα θέσεις καλύτερα. Αν αδιαφορείτε για τον δείκτη και πάτε γενικώς στο τι λέει ο κόσμος, αυτό θα το δούμε. Δεν ξέρω πώς θα το μετρήσουμε αυτό. Πάντως, αυτό λένε οι δείκτες. Λάθος το επιχείρημα, επί της αρχής, και εδραζόμενο σε λάθος στοιχεία.

Δυο λόγια γρήγορα για το νομοσχέδιο, για να κλείσουμε με τα πολιτικά. Στα της απλοποίησης, δεν χάνω πολύ χρόνο σε αυτά, γιατί, κατά βάση, συμφωνούμε. Τι κάνουμε; Απλοποιούμε τις διαδικασίες με τη διαδικασία της γνωστοποίησης, που είναι η πολύ εύκολη διαδικασία, ή με τη διαδικασία της έγκρισης, η πιο δύσκολη διαδικασία. Σε ότι αφορά στα συνεργεία αυτοκινήτων, μοτοσυκλετών, μοτοποδηλάτων, συνεργεία ψηφιακού ταχογράφου, χώρους στάθμευσης αυτοκινήτων, μοτοσυκλετών, πλυντήρια, λιπαντήρια αυτοκινήτων, σταθμούς υπεραστικών λεωφορείων, σταθμούς «βαρέων» οχημάτων, Σχολές Επαγγελματικής Κατάρτισης Μεταφορέων, Σχολές Επαγγελματικής Κατάρτισης Οδηγών Οχημάτων Μεταφοράς Επικίνδυνων Εμπορευμάτων, ψυχαγωγικές δραστηριότητες, λούνα παρκ κ.λπ., εδώ πάμε στην έγκριση και όχι στη γνωστοποίηση. Για ποιον λόγο; Διότι σε αυτά είχαμε δυστυχήματα, εξαιρετικά, επώδυνα για την ελληνική κοινωνία. Άρα, πρέπει να είμαστε πολύ προσεκτικοί, ότι αυτός που ασκεί αυτή τη δραστηριότητα έχει ελεγχθεί, ότι αυτά που λέει είναι αλήθεια. Οι Σχολές Ναυαγοσωστικής Εκπαίδευσης πάνε στη γνωστοποίηση, αλλά η εκμίσθωση ταχυπλόων σκαφών και λοιπών θαλασσίων μέσων αναψυχής, μένουν στην έγκριση. Για ποιον λόγο; Διότι εδώ έχουμε να κάνουμε με τη θάλασσα που είναι επικίνδυνη και πολλές φορές με χρήστες παιδιά. Είχαμε κι εδώ δυστυχήματα, άρα, εδώ πρέπει να είμαστε περισσότερο προσεκτικοί.

Σχετικά με τα Κέντρα Ημερήσιας Φροντίδας Ηλικιωμένων και τα Κέντρα Διημέρευσης, τα είπαμε πριν με την κυρία Φωτίου. Η διαδικασία, σας είπα, πώς ακριβώς έγινε διυπουργικά. Έχουμε φθάσει εδώ.

Ετέθη από τον κ. Βιλιάρδο, ότι θα έπρεπε να έχουμε φέρει και το επόμενο νομοσχέδιο, που είναι αυτό που κλείνει τελικά τη μεταρρύθμιση, που έχει να κάνει με θέματα του Υπουργείου Υγείας, με θέματα του Υπουργείου Μεταφορών που έχουν μείνει, με θέματα του Υπουργείου Τουρισμού που έχουν μείνει, γιατί ορισμένα έχουμε και εδώ. Έχουμε αναλάβει τη δέσμευση να είναι σε δημόσια διαβούλευση έως τις 19 Απριλίου και να εισαχθεί στο Κοινοβούλιο, θα ήθελα να πιστεύω, λίγο πριν το Πάσχα. Είναι, δηλαδή, πολύ γρήγορη η διαδικασία που πρόκειται να έρθει. Είναι σχεδόν «ώριμο» και παραμένουν μερικές τεχνικές λεπτομέρειες. Και χθες, επειδή αναφερθήκατε, είχαμε συζήτηση με τα τεχνικά κλιμάκια των θεσμών για το υπόλοιπο κομμάτι του νομοσχεδίου.

Σε ότι αφορά στη δευτερογενή νομοθεσία, στην οποία σωστά αναφερθήκατε, κι εκεί έχουμε αναλάβει δέσμευση να ολοκληρωθεί μέχρι τον Σεπτέμβριο και έτσι πρέπει. Πολλές φορές, στην Ελλάδα, όπως ξέρετε, ψηφίζονται νόμοι, που από πίσω υποκρύπτουν δευτερογενή νομοθεσία, δηλαδή, την έκδοση υπουργικών αποφάσεων, οι οποίες δεν εκδίδονται ποτέ και οι νόμοι παραπέμπονται στις ελληνικές «καλένδες».

Άρα, λοιπόν, σωστά είπατε τα χρονοδιαγράμματα. Είμαστε ελάχιστα καθυστερημένοι. Ο αρχικός μου σχεδιασμός ήταν να έχω φέρει το παρόν νομοσχέδιο, μέχρι το τέλος του προηγούμενου μήνα και αυτό το νομοσχέδιο σε αυτόν τον μήνα, δηλαδή, το επόμενο. Αυτό δεν κατέστη εφικτό για διαφόρους λόγους. Είμαστε, περίπου, δύο εβδομάδες εκτός χρονοδιαγράμματος. Δεν τη θεωρώ μία καθυστέρηση άξια λόγου για ένα τόσο σύνθετο, πραγματικά, εγχείρημα, για το οποίο, επαναλαμβάνω, δουλεύουν πολλά συναρμόδια Υπουργεία, εδώ και πάρα πολλούς μήνες και όπως καταλάβατε και από τη συζήτηση με τον κ. Σαντορινιό είναι, εξαιρετικά, τεχνικό.

Σε σχέση με το θέμα της βιομηχανικής ιδιοκτησίας και τα σήματα τοποθετήθηκα, να μην επανέλθω.

Σχετικά με το ΓΕΜΗ δεν είπατε σχεδόν τίποτα, όπου βάζουμε και την υποχρέωση να μπαίνουν και οι ατομικές επιχειρήσεις. Το ΓΕΜΗ έτσι εξελίσσεται. Το ΓΕΜΗ, που είναι μία πολύ πετυχημένη μεταρρύθμιση του ελληνικού κράτους και έχει βοηθήσει, πραγματικά, στην επιτάχυνση της επιχειρηματικής δραστηριότητας, εξελίσσεται στο Γενικό Οικονομικό Μητρώο της χώρας. Φυσικά, όσοι δεν έχουν εμπορική δραστηριότητα, δεν θα έχουν υποχρέωση καταβολής τελών, όπως ισχύει και σήμερα. Όμως, θα είναι όλοι πια καταγεγραμμένοι, έτσι ώστε με το πάτημα ενός κουμπιού, να έχουμε τα στατιστικά στοιχεία και την εικόνα, ποιος, πραγματικά, εργάζεται και ποιος όχι, τι δραστηριότητα έχει εγκριθεί και ποια όχι και να έχουμε τη δυνατότητα μετά να ασκούμε πολιτικές, προσαρμοσμένες στις ανάγκες του κάθε κλάδου και της κάθε κοινωνικής ομάδας σωστά.

 Στο άρθρο 55, στο οποίο δεν αναφερθήκατε, καθιερώνουμε τα postal lockers ή automated parcel mashines, τα APMs, τα οποία αποτελούν μία σύγχρονη εναλλακτική μέθοδο παράδοσης ταχυδρομικών αποστολών. Το λέω πολύ απλά για τον κόσμο που μας ακούει, ότι θα έχουμε, μετά από αυτό το νομοσχέδιο, τη δυνατότητα, είτε οι Δήμοι να προκηρύξουν διαγωνισμούς για να επινοικιάσουν χώρους σε εταιρείες ταχυμεταφορών, είτε οι ίδιες οι εταιρίες ταχυμεταφορών έξω από τα καταστήματά τους, να τοποθετήσουν αυτόματα μηχανήματα παράδοσης και παραλαβής των διαφόρων δεμάτων.

Για ποιον λόγο γίνεται αυτό; Μέσα στην πανδημία, διαπιστώσαμε την πολύ μεγάλη ανάγκη μεταφορικών υπηρεσιών αυτών των εταιρειών. Πολλές φορές, αυτό «άγγιξε» τα όρια των πραγματικών τους δυνατοτήτων και προκάλεσε και μία καθυστέρηση στις παραδόσεις δεμάτων. Σκεφτήκαμε, λοιπόν, να φέρουμε και στην Ελλάδα, κάτι που ισχύει σε μερικές από τις χώρες της Βόρειας Αμερικής και της Βόρειας Ευρώπης, ενώ θα έχουμε και εδώ τη δυνατότητα να φτιαχτούν αυτόματα μηχανήματα, έτσι ώστε να μπορεί να επιταχυνθεί η διαδικασία και να «τρέχει» το εμπόριο και το e-commerce πολύ πιο γρήγορα και στην Ελλάδα. Πιστεύω, ότι αυτό θα συμβάλει και στην εξυπηρέτηση του καταναλωτή, αλλά και στην οικονομική ανάπτυξη της χώρας.

Τέλος, θέλω να αναφερθώ, ιδιαίτερα, στο θέμα με το Πάρκο Οινοφύτων, στο οποίο αναφέρθηκε ο συνάδελφος, ο κ. Σαρακιώτης και μετά θα κλείσω με τα πολιτικά σχόλια. Το Πάρκο Οινοφύτων αποτελεί μία από αυτές τις πραγματικότητες, που σε κάνουν να συνειδητοποιείς, ότι η Ελλάδα, με την επιτυχημένη πορεία των διακοσίων ετών από την Επανάσταση του 1821 και με όσα πολλά και σπουδαία πέτυχε, δεν μπόρεσε, ακόμη, να μετεξελιχθεί σε μία κανονική ευρωπαϊκή χώρα, δυστυχώς. Κι αυτό είναι το στοίχημα της δικής μας γενιάς.

Ποιο είναι το μεγαλύτερο βιομηχανικό πάρκο της χώρας, ποιος είναι ο χώρος που είναι συγκεντρωμένες οι μεγαλύτερες βιομηχανίες της χώρας; Στην πραγματικότητα, είναι το Βιομηχανικό Πάρκο Οινοφύτων, με τη διαφορά ότι δεν υπάρχει, γιατί είναι από μόνο του φτιαγμένο. Έχουν πάει, απλώς, οι επιχειρήσεις, η μία δίπλα στην άλλη. Δηλαδή, μιλάμε για βιομηχανική πολιτική, ή τι κάνουμε με τα βιομηχανικά πάρκα και πώς θα τα κάνουμε και οι δύο μεγαλύτερες πόλεις, η Αθήνα και η Θεσσαλονίκη, έχουν, στην πραγματικότητα, βιομηχανικά πάρκα που δεν ιδρύθηκαν και δεν φτιάχτηκαν ποτέ. Άρα, όλοι καταλαβαίνουμε, ότι η προσπάθεια να γίνει τώρα στα Οινόφυτα ένα πραγματικό βιομηχανικό πάρκο, που θα έχει χωροταξία, κανόνες, παροχή υπηρεσιών, προστασία του περιβάλλοντος, υπηρεσίες, αυτό είναι εκ των ων ουκ άνευ. Το περίεργο δεν είναι, γιατί θέλουμε να το κάνουμε. Το περίεργο είναι γιατί δεν έχει γίνει τόσο καιρό.

Το αίτημα για το άρθρο, κύριε Σαρακιώτη, που θα αφαιρεί την υποχρέωση του 55% των ιδιοκτητών, για να προχωρήσουμε στην χωροταξία που συγκεκριμένου Πάρκου, θέλω να είμαι ειλικρινής, έχει προέλθει από τον Περιφερειάρχη Στερεάς Ελλάδας, τον κ. Σπανό. Αυτός με επίσημο γράμμα του και στη συνέχεια με επίσημη συνάντηση με τους φορείς της Στερεάς Ελλάδας στο γραφείο μου, μού επεσήμανε τους κινδύνους, εάν δεν ψηφίσουμε αυτό το άρθρο και μου εξήγησε, γιατί η υπερψήφιση αυτού του του άρθρου είναι απαραίτητη.

Στη συνέχεια, σε μία μεγάλη συζήτηση που είχαμε με τις υπηρεσίες του Υπουργείου μου, για να καταλάβω τι συμβαίνει, διαπίστωσα, ότι είχε απόλυτο δίκιο. Αν δεν ψηφιστεί αυτό το άρθρο, συμβαίνει το, ακριβώς, αντίθετο από ό,τι φοβηθήκατε. Επειδή, αυτή τη στιγμή, εκεί οι ιδιοκτησίες είναι πολλές άγνωστες, πολλές μεταξύ τους στα δικαστήρια και άρα, η επίτευξη του 55% είναι, εξ ορισμού, αδύνατη τις επόμενες δεκαετίες, εάν δεν ψηφιστεί αυτό το άρθρο, στην πραγματικότητα, αυτό που λέμε είναι, να μην προχωρήσουμε ποτέ στη χωροθέτηση του Πάρκου. Άρα, να μην φτιάξουμε ποτέ έναν χώρο που θα σέβεται το περιβάλλον, να μην φτιάξουμε ποτέ έναν χώρο που θα δίνει τα ανταποδοτικά οφέλη στους επιχειρηματίες που είναι εκεί και ούτω καθεξής.

Ποιοι αντιδρούν σε αυτό το άρθρο; Κάποιοι τοπικοί επιχειρηματίες και όχι οι μεγάλες βιομηχανίες που είναι εγκατεστημένες στο Πάρκο, οι οποίες είναι όλες, αναφανδόν, υπέρ του άρθρου, γιατί ξέρουν, ότι χωρίς αυτό δεν θα γίνει ποτέ το Πάρκο. Ποιοι είναι αντίθετοι; Κάποιοι που φοβούνται, ότι χωρίς το 55%, στην πραγματικότητα, θα πάμε να κάνουμε απαλλοτριώσεις γης και άρα, μπορεί να κινδυνεύσει η ιδιοκτησία τους.

Το ξεκαθαρίζω, λοιπόν, εδώ για να είναι σαφές προς όλους. Το άρθρο είναι χωροταξικό και δεν έχει μέσα καμία πιθανότητα απαλλοτρίωσης καμιάς ιδιοκτησίας. Αφορά στο πώς θα διευθετηθούν οι κοινόχρηστοι χώροι, στο πώς θα οργανωθεί η διοίκησή του και στο πώς να ενταχθεί γρήγορα σε προγράμματα χρηματοδότησης που θα βρουν πόρους για να αναβαθμιστούν οι υπηρεσίες και η προστασία του περιβάλλοντος στην περιοχή, πράγματα που είναι, απολύτως, απαραίτητα. Αν δεν ψηφίσετε αυτό το άρθρο, απλώς, θα είναι σαν να λέτε, ότι δεν θέλετε ποτέ να γίνει αυτό το έργο. Εμείς, επειδή αυτό το έργο το θεωρούμε έργο μεγάλης εθνικής σημασίας και υψηλής προτεραιότητας, φέραμε το άρθρο αυτό. Δηλώνω σε όσους, τυχόν, φοβούνται, ότι δεν έχουν να φοβούνται τίποτα από αυτό το άρθρο, αλλά δεν πρόκειται και το Κράτος να περιμένει, επ’ άπειρον, να τα βρουν μεταξύ τους οι ιδιώτες του Πάρκου. Το Κράτος θα προχωρήσει και θα χωροθετήσει το Πάρκο.

Πρέπει, να σας πω εδώ, επειδή είναι παρών και ο Αναπληρωτής Υπουργός Ανάπτυξης, ο κ. Παπαθανάσης, ότι γι’ αυτό και το Υπουργείο Ανάπτυξης έβαλε στο Ταμείο Ανάκαμψης ειδικά χρήματα για την αναβάθμιση των βιομηχανικών πάρκων, ώστε να μπορούμε να βρούμε και τους πόρους για να τα χρηματοδοτήσουμε.

Τώρα έγινε το Ταμείο Ανάκαμψης, τώρα μπήκαν τα λεφτά. Σας λέω, ότι τώρα που ήρθαν τα λεφτά, εμείς από το Υπουργείο Ανάπτυξης φροντίσαμε και να νομοθετήσουμε εδώ, για να μπορούμε να «τρέχουμε» και να το εντάξουμε μέσα στο Πρόγραμμα, για να έχουμε χρήματα, ώστε να κάνουμε τους βιολογικούς καθαρισμούς, να κάνουμε τις Ανανεώσιμες Πηγές Ενέργειας για την παροχή ενέργειας, για να κάνουμε όλα αυτά που πρέπει να γίνουν. Άρα, είναι, εντελώς, παράλογο, κάποιος να μην θέλει να ψηφιστεί αυτό το άρθρο. Εντελώς, παράλογο, είναι σαν να λέει ότι δεν θέλει να γίνει ποτέ το Πάρκο στα Οινόφυτα.

Έρχομαι τώρα στα πολιτικά θέματα. Κύριε Γιαννούλη, θα ήθελα να σας παρακαλέσω την Τρίτη που έχουμε συνεδρίαση, να μου φέρετε από τα Πρακτικά της Βουλής το σημείο που με κατηγορήσατε, ότι είπα «αλήτη» τον κ. Τσίπρα. Θέλω τα Πρακτικά της Βουλής. Να τα βρείτε. Ουδέποτε έχει συμβεί αυτό που λέτε. Υπάρχει πράγματι ένα βίντεο, όπου ο κ. Βούτσης με ψέγει επειδή τον είπα, ενώ, στη συνέχεια, που τον βρήκα και του είπα, ότι εγώ δεν τον είπα, μου είπε, ότι «μέσα στην οχλοβοή δεν μπορούσα να ξεχωρίσω».

Δεύτερο και κυριότερο, όμως για να το ξεκαθαρίσουμε. Είσαστε Βουλευτής ενός Κόμματος, που προ ολίγων ημερών ο συνάδελφός σας χαρακτήρισε όλη την παράταξη της Ν.Δ., «παράταξη δοσίλογων, ταγματασφαλιτών, κοτζαμπάσηδων και χουντικών». Αυτό το «θέατρο» που παίξετε προηγουμένως, για το πόσο στενοχωρημένος είστε γι’ αυτούς που σας αποκαλούσαν «προδότες» για τις Πρέσπες, θέλω να σας πω, ότι εγώ δεν ήμουν ποτέ σε αυτούς. Έχω ανεβάσει στου Twitter μου -και περιμένω από τον κ. Σαρακιώτη να πάρει τον λόγο, επί προσωπικού και να μου ζητήσει συγνώμη- τις ομιλίες μου στη Βουλή τότε. Τις έχω βάλει με ημερομηνία, κύριε Σαρακιώτη, που λέω από του βήματος της Βουλής, ότι δεν είστε «προδότες» και δεν πρέπει να σας λένε «προδότες», τότε, πριν ψηφίσετε τις Πρέσπες, όχι τώρα, όπως και τα σχετικά άρθρα εκείνης της εποχής, διότι είχατε για το θράσος να μου πείτε, ότι είπα συγνώμη και ότι άλλαξα θέση σήμερα. Αυτά σας τα έλεγα, πριν ψηφίσετε τις Πρέσπες από εδώ, από το «ιερό» βήμα της Βουλής. Αφού δείτε, ότι σας έχω κάνει mention για να το δείτε, περιμένω τη συγνώμη σας.

Ακούστε, όμως, τώρα. Έρχεται ο κ. Γιάννουλης και μάς κατηγορεί, ότι εμείς στέλναμε τον κόσμο έξω από το σπίτι του. Καταρχάς, αν έχουν έρθει έξω από το σπίτι σας, είναι απαράδεκτο -το ξεκαθαρίζω-,απαίσιο, απαράδεκτο. Όχι μόνο καταδικαστέο, αλλά φρικώδες και τα παιδιά σας έχουν την πλήρη συμπαράστασή μας, αν έζησαν κάτι τέτοιο. Είσαστε ένα Κόμμα -εσείς ως δημοσιογράφος αποκλείεται να μην το ξέρετε- που συγκυβερνήσατε με ένα άλλο Κόμμα, τους Ανεξάρτητους Έλληνες, που η μόνη τους προεκλογική ατζέντα ήταν, ότι έφυγαν από τη Ν.Δ., γιατί η Ν.Δ. και ο τότε Αρχηγός, Αντώνης Σαμαράς, ήταν «προδότες» και αυτό που έλεγε ο κ. Καμμένος τα δύο πρώτα χρόνια, μετά τα μνημόνια κάπως τα «χώνεψε», ήταν, ότι εμείς είμασταν η παράταξη τού «στα τέσσερα» και ότι «ξεπουλήσαμε» την Ελλάδα. Με αυτούς συγκυβερνούσατε.

Έρχεστε εσείς σε μένα να μου πείτε αυτά; Που έχουν έρθει στο σπίτι μου δεκάδες φορές οι «Ρουβίκωνες», στο δικό μου σπίτι και στα δικά μου παιδιά, που έχουν κάψει το βιβλιοπωλείο μου δεκαεπτά φορές; Σε εμένα, όχι σε άλλους, στον Άδωνι Γεωργιάδη; Που την εποχή του πρώτου μνημονίου κυνηγούσατε στην Κηφισίας και έξω από τη Βουλή με πέτρες και μπουκάλια με τους αγανακτισμένους, όχι εσείς προσωπικά, αλλά η παράταξη που εκπροσωπείτε;

Ή δεν θυμάστε το τραπεζάκι των αγανακτισμένων εδώ μπροστά, με τον κ. Τσακαλώτο, τον κ. Κατρούγκαλο -για τον κ. Κατρούγκαλο δεν θυμάμαι, για να μην τον αδικήσω, αλλά ο κ. Τσακαλώτος ήταν σίγουρα- με τον κ. Βαρουφάκη με κάτι κρεμάλες από πίσω και το «τέταρτο ράιχ» και τα υπόλοιπα. Πρέπει να έχετε φοβερό θράσος, για να έρχεστε εσείς σε αυτή τη Βουλή και να λέτε αυτά στη Ν.Δ..

Για να κλείσουμε, λοιπόν, το θέμα, η Ν.Δ., ως παράταξη εθνικής ευθύνης, δεν χωρίζει τους Έλληνες σε «προδότες» και μη «προδότες». Ούτε το έκανε ποτέ, ούτε και θα το κάνει, όπως έκανε ο κ. Πολάκης. Μπορεί ο κ. Τσίπρας να προσπάθησε να το διορθώσει, αλλά εδέχθη και αυτός τη μομφή και την κατηγορία του κ. Πολάκη στο Facebook, σχεδόν, αμέσως. Ο λόγος που δεν το κάνουμε, είναι, γιατί έχοντας πλήρη συναίσθηση της ιστορικής ευθύνης και πόσο επικίνδυνες είναι τέτοιες συζητήσεις και πόσο εύκολα διχάζουν τον λαό και πώς σε κρίσιμες στιγμές μπορεί να «γεννήσουν» εθνικές τραγωδίες, η αγάπη μας για την Πατρίδα και η υπευθυνότητά μας για την εμπιστοσύνη των πολιτών, δεν θα μας επέτρεπε ποτέ να κάνουμε κάτι τέτοιο.

Άλλο πράγμα είναι, ότι υπογράψατε μία κακή συμφωνία, προφανώς, υπό την πίεση διαφόρων παραγόντων εκείνης της εποχής και ότι «φορτώσατε» σε εμάς και στον ελληνικό λαό μία πάρα πολύ κακή συμφωνία. Ναι, αυτό το κάνατε, όχι, επί σκοπώ, προδοσίας πάντως. Καλό είναι να αφήσετε, λοιπόν, το «θέατρο», να συνετίσετε τον κ. Πολάκη, διότι οι σχετικές αναφορές στη Βουλή προσβάλλουν τον ΣΥΡΙΖΑ πρωτίστως και όσα είπε πριν από μερικές μέρες εδώ για τον Αρχηγό του και να αφήσετε τα περί «προδοσίας» στην άκρη. Ναι, έχουμε πολιτικές διαφορές, είναι προφανές αυτό. Με αυτές θα πορευτούμε, αλλά αυτό δεν είναι και κάτι μεμπτό. Γι’ αυτό μας αρέσει η Δημοκρατία, για να μπορεί ο καθένας μας να εκφράζει ελεύθερα τις απόψεις του και να έχουμε πολιτικές διαφορές.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώθηκε η, επί της αρχής, συζήτηση του σχεδίου νόμου του Υπουργείου Ανάπτυξης και Επενδύσεων, με τίτλο «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Εργασίας και Κοινωνικών Υποθέσεων, Ναυτιλίας και Νησιωτικής Πολιτικής, Υποδομών και Μεταφορών, ρυθμίσεις για τη μεταφορά στον Οργανισμό Βιομηχανικής Ιδιοκτησίας των αρμοδιοτήτων για τα εμπορικά σήματα και άλλες διατάξεις για την ενίσχυση της ανάπτυξης».

Στο σημείο αυτό ολοκληρώθηκε η συζήτηση. Θα συνεχίσουμε την Τρίτη με την ακρόαση των φορέων. Καλή συνέχεια σε όλους και καλό βράδυ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καραμανλή Άννα, Κεφαλογιάννη Όλγα, Μπακογιάννη Θεοδώρα (Ντόρα), Ράπτη Ελένη, Χειμάρας Θεμιστοκλής (Θέμης), Γιαννούλης Χρήστος, Νοτοπούλου Αικατερίνη (Κατερίνα), Σαρακιώτης Ιωάννης, Κατρίνης Μιχαήλ, Κατσώτης Χρήστος, Βιλιάρδος Βασίλειος και Αρσένης Κρίτων-Ηλίας.

Τέλος και περί ώρα 18.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**